Liviu Papadima 

Comediile lui I.L. Caragiale 

INTRODUCERE. 

UN DESTIN PIEZIȘ 

„Fost sufleor, fost autor și director de teatru, a contractat din 
copilărie multe din apucăturile actorilor: e tipul cabotinului literar”. 

(O răutate, în Moftul român, nr. 8, 21 febr. 1893) 

Aprecierea e formulată de Caragiale însuși, la începutul unei 
malițioase fişe autobiografice, cu evidentă amprentă ironică. 
Persiflându-se pe sine, Caragiale atacă imaginea sa acreditată de opinia 
publică a vremii. 

Destinul lui Caragiale ilustrează exemplar cazul scriitorului aflat 
într-o neîncetată hărțuială cu contemporanii. Dacă nu a reușit să-i 
învingă, a ştiut cel puţin să-i contrarieze. Apariţia lui în literatura 
română a iscat o sumedenie de nedumeriri, de iritări şi de adversități, 
parte dintre ele nestinse complet nici astăzi. 

S-a născut la 30 ianuarie 1852, în satul Haimanale (azi I.L. 
Caragiale) din judeţul Prahova. Originea lui e modestă și, după bunici, 
pare-se, străină. Bunicul, Ştefan, grec sau arvanit (albanez), ar fi venit 
de la Constantinopol ca bucătar al lui vodă Caragea, în 1812. 
Mărturisirile ocazionale ale lui Caragiale sunt oscilante, contradictorii. 
Amănuntul extracției alogene nu ar avea nicio importanţă, dacă nu ar fi 
fost folosit, explicit sau implicit, de detractorii scriitorului, ce susțineau 
„inaderenţia lui la spiritul românesc”. Şi despre originea de venetic a lui 
Eminescu s-au făcut, la urma urmei, cele mai incredibile speculaţii. 
Caragiale se va referi la obârșia lui, după caz, cu prudență 
resentimentară sau cu orgoliu sfidător. Tot aşa cum, în publicistică, 
ironizarea „rromânismului” fanfaron coexistă cu sporadice accente 
xenofobe. 

În adolescența scriitorului se petrec două „întâlniri” ce 
influențează cariera lui viitoare: cu teatrul şi cu politica. 

După studii primare şi gimnaziale în Ploiești - luat mai târziu de 
Caragiale drept urbe natală -, se înscrie la Conservatorul din București, 
unde urmează, din 1868, cursurile de declamaţie și mimică ale 


unchiului său, Costache Caragiali, până la suspendarea acestora, în 
1870. Întors în Ploieşti, se angajează copist la Tribunalul Prahova, 
unde nu rămâne mai mult de câteva luni. După moartea tatălui său, 
Luca, revine în Capitală, împreună cu mama și sora sa, şi în lumea 
teatrală, ca sufleor al doilea și copist la Teatrul Naţional, numit la 
propunerea lui Mihail Pascaly. Sufleor în trupa aceluiași Pascaly era şi 
Eminescu în 1868, când Caragiale îl întâlneşte pentru prima oară. 

Referiri la contactele timpurii cu politica se găsesc în schițele 
caragialiene. În 1866, în urbea prahoveană, şcolarul semna pentru 
detronarea lui Al. I. Cuza. 

„Parcă văz încă maidanul plin de popor înghesuindu-se la o 
masă, pe care o săptămână a stat zi și noapte o condică enormă 
deschisă. Era după 11 fevruarie. De câte ori ieşeam de la şcoală, 
iscăleam toţi da și fiecare de mai multe ori... De mici aveam sentimente 
civice în orașul meu natal!” 

(Grand Hôtel „Victoria Română”, în Convorbiri literare, 1 febr. 
1890) 

La 8 august 1870, tânărul Caragiale încinge sabia spre a apăra 
republica ploieşteană de o zi a lui Candiano-Popescu. Entuziasmul civic 
al proaspătului republican e curmat de precauţiile mamei. 

„Mi-adusei aminte că am părinţi, cari m-așteptau, şi mă dusei 
degrab acasă încins cu sabia mea peste jiletcă. Răposata mama era 
foarte bună, dar o femeie de modă veche, un spirit reacționar; era 
departe de a-nţelege importanţa politică a formelor democratice. 
Aflase tot ce se petrecea în oraș şi tremura de grija mea văzând că nu 
viu la dejun. Mi-a făcut o scenă grozavă - că de ce m-am amestecat cu 
derbedeii, că doresc s-o fac de râs în maha-la, că vreau să grăbesc, 
poate, sfârșitul lui tata, care era greu bolnav; pe urmă mi-a poruncit 
aspru să rămân acasă. În zadar am protestat; în zadar i-am spus, 
arătându-i arma, că am o funcțiune publică de îndeplinit: mi-a luat 
sabia, pe care a aruncat-o, unde? nu ştiu, şi mi-a încuiat ghetele și 
pălăria în scrin. O săptămână m-a ținut astfel captiv, până s-a potolit 
primejdia”. 

(Boborul! în Epoca, 21 nov. 1896) 


În evocarea, după decenii, a entuziasmelor sale juvenile, 
scriitorul ia distanţă ironică. Excitaţia politică este, din perspectiva 
adultului, obiect de deriziune în numeroase schiţe și articole. Va fi fost 
Caragiale ispitit de tentațţiile carierei politice? 

Drumul său către politic trece prin gazetărie. Corector, girant 
responsabil, redactor, editor sau colaborator, Caragiale menţine cu 
presa cel mai intens şi mai constant contact profesional în zigzagul 
de-o viaţă al încercărilor şi al abandonurilor. Nici acest contact nu este 
însă rectiliniu sau univoc. 

Din 1873 până în 1878 lucrează și scrie la gazete de orientare 
liberală; între 1878 şi 1881 e redactor la ziarul conservator Timpul, 
controlat în acea perioadă de junimiști; în 1885 scrie la oficiosul 
guvernamental liberal Voința naţională; în 1889, la Constituţionalul 
junimist; în 1895, la ziarul guvernamental liberal Gazeta poporului, în 
1896, la Ziua, publicație a Partidului Democrat-Radical al lui G. Panu, 
care va fuziona, în scurt timp, cu conservatorii; tot în același an, la 
ziarul conservator al lui N. Filipescu, Epoca. 

Inventarul colaborărilor sale gazetăreşti, cuprinzând și alte 
publicaţii, rămâne controversat. Abia în 1896, la Epoca, Caragiale 
începe să publice sub semnătură. A fost acuzat, printre contemporani, 
de versatilitate. Pendulările lui între publicații de coloraturi diferite 
sunt stimulate de climatul politic labil al vremii, cu frecvente rupturi și 
fuzionări, cu modificări bruşte de adversităţi și de alianţe. Pe de altă 
parte scriitorul a evitat, mai totdeauna, înregimentarea. 

Două excepţii sunt notabile: înscrierea, în 1896, în Partidul 
Democrat-Radical al lui G. Panu, formaţiune de disidență liberală 
condusă de un șef cu antecedente spectaculoase de mobilitate politică, 
şi participarea, în 1908, la campania electorală a lui Take Ionescu, în 
Partidul  Conservator-Democrat, apărut după ruptura Partidului 
Conservator. 

Caragiale a dorit, cu siguranță, „să se aleagă” ca deputat. Nu a 
reuşit să i se accepte candidatura. În spectrul politic al epocii, locul său 
era greu de găsit. Detesta frazeologia umflată și venalitatea 
politicianului înverșunat și patetic, de tip liberal, nutrind totodată 


resentimente față de ciocoismulelitar conservator. Angajamentul său 
politic indirect, prin presă, extrem de elastic, de nuanţat și de variat în 
formele de practicare a gazetăriei, se sprijină pe un complex bogat de 
motivații. 

Pentru Caragiale, jurnalistica a însemnat un mijloc de 
subzistență, precar și pasager cel mai adesea, speranță de promovare 
socială şi politică, arenă de luptă, teren de exerciţiu literar, platformă 
de succes, mediu de observaţie a comportamentului și a mecanismelor 
de manipulare, materie de prelucrare estetică. 

„Gazeta este pâinea cea de toate zilele a opiniei publice... O 
metaforă mai fericită nu cunosc”. 

(... Pâinea noastră cea de toate zilele, în Drapelul, 19 nov. 1897) 

Importante pentru creaţia literară au fost îndeosebi editarea și 
redactarea, de unul singur, a revistei Claponul (1877), a 
bisăptămânalului Moftul român, scos împreună cu Anton Bacalbașa, în 
trei serii (1893, 1901 și 1902), şi rubrica fixă „Notiţe critice” (1899 - 
1901), la cotidianul independent Universul, la care scriitorul își reia 
colaborarea în 1909. În acest ziar sunt publicate majoritatea textelor 
din componenţa principalelor volume de proză caragialiană, Momente 
(1901) şi Schițe nouă (1910). 

Pentru formația scriitoricească a lui Caragiale și pentru 
promovarea creației lui literare, marcantă a fost apropierea de 
Junimea, unde își face intrarea în 1878, şi de Titu Maiorescu. La 
reuniumle Junimii scriitorul își va citi, rând pe rând, comediile. Ele se 
vor tipări, ca şi Năpasta, pentru prima oară în Convorbiri literare, 
organul de presă al Societăţii. Titu Maiorescu îl sprijină pe dramaturg 
cu autoritatea lui critică împotriva denigratorilor. Studiul Comediile 
domnului I.L. Caragiale, apărut în 1885 tot în Convorbiri literare și 
servind ca prefață volumului de Teatru din 1889, urmărește să 
contracareze acuzele de imoralitate şi partizanat politic aduse 
dramaturgului, pe temeiul unei clarificări teoretice a raporturilor între 
etic şi estetic. 

În timp, raporturile lui Caragiale cu griparea ieșeană şi cu 
liderul ei se strică. Vor fi contribuit la ruptură şi încurcături politice, şi 


chestiuni personale. Pe Maiorescu ajunge să îl acuze de a fi profitat de 
pe urma editării lui Eminescu, modificându-i totodată versurile (Două 
note, în Note și schițe, 1892). În ultimii ani ai vieţii, Caragiale încearcă 
o aplanare a conflictului, regretând, pesemne, nedreptatea 
incriminărilor anterioare. 

Relația lui Caragiale cu teatrul continuă dincolo de amintitele 
preliminarii de instrucție dramatică și funcții deținute temporar în 
tinereţe. Publicistica autorului cuprinde un sector larg de cronică 
teatrală. Încă din 1878 Caragiale publică, în România liberă, o 
Cercetare critică asupra teatrului românesc, text de o surprinzătoare 
limpezime şi incisivitate, care denunță corupţia presei de către lumea 
teatrală pe de o parte, impostura localizărilor şi a plagiatelor pe de altă 
parte. Preocupările scriitorului de gazetar al vieţii teatrale merg în 
două direcţii: chestiuni instituţionale și chestiuni estetice. Ideile, 
profesate cu fermitate şi consecvență, pledează pentru un teatru 
autonom, emancipat de tutela bugetară și de dirijismul cultural şi 
orientat către satisfacerea dorințelor publicului. 

„Bucureștii au nevoie de un teatru care, liber de orice legături 
oficiale, să se-ntreţțină cu cinste artistică din propria-i activitate - un 
teatru făcut cu talente reale, cari să se impună publicului, nu cu 
mediocrități și nulităţi îngăduite, cari n-ar putea trăi fără miluire 
oficială - un teatru condus cu adevărată competenţă; cum am zice: 
publicul bucureștean are nevoie de un teatru care să aibă nevoie de 
public”. 

(Raport către D. Barbu Șt. Delavrancea, primarul Capitalei, în 
Universul, 25 mai 1900) 

Esenţială este, din punctul de vedere al lui Caragiale, finalitatea 
scenică a dramaturgiei, caracterul său reprezentațional. 

„Teatrul este o artă constructivă, al cărei material sunt 
conflictele ivite între oameni din cauza caracterelor și patimilor lor. 
Elementele cu care lucrează sunt chiar arătările vii şi imediate ale 
acestor conflicte”. 

(Oare teatrul este literatură? în Epoca, 8 aug. 1897) 

Scriitorul face gazetărie teatrală la România liberă (1877 - 


1878), Timpul (1878), Convorbiri literare (1885), Voința națională 
(1885), Constituţionalul (1889), Sara (1896), Epoca (1896 - 1897), 
Evenimentul (1898), Literatura şi arta română (1898), Pagini literare 
(1899), Universul (1899 - 1901, 1909). 

În 1888, după ce îşi făcuse deja un nume, acceptat sau contestat, 
prin publicarea și reprezentarea comediilor, Caragiale parvine la 
conducerea Teatrului Naţional - cu titulatura de director general al 
teatrelor -, în ciuda opoziţiei inițiale a lui Maiorescu, care îl considera 
incapabil de o muncă disciplinată și de responsabilitate administrativă. 
Caragiale se arată, contrar așteptărilor, riguros, sever cu subalternii, 
intransigent cu favorurile, dar concesiv sub aspectul repertoriului, 
înclinând balanţa către piese cu o punere în scenă mai lesnicioasă, 
potrivită cu posibilitățile, și cu succes de public scontat. Un an mai 
târziu, sub presiunea atacurilor dinăuntrul şi din afara teatrului, 
Caragiale demisionează. 

Experiența îi provoacă amare deziluzii. După ce, în 1881 și 
1882, lucrase ca revizor şcolar în judeţele Suceava și Neamţ, apoi în 
Argeș şi Vâlcea, iar în 1884 ca funcționar la Regia Monopolurilor, 
Caragiale încearcă să-și facă o situaţie ca „publicist şi comerciant”. 

Deschide o berărie în strada Gabroveni (1893), ia în concesiune 
restaurantul gării din Buzău (1895), asemenea prietenului său, C. 
Dobrogeanu-Gherea, în Ploieşti, deschide Berăria Cooperativă urmată, 
după lichidare, de Gambrinus, în Piața Teatrului Naţional (1901). 

Îmbunătăţirea situaţiei materiale nu-i vine însă pe calea 
întreprinderilor comerciale - cu care reușește însă fie să deștepte 
compătimiri, fie să scandalizeze. O moştenire îndelung disputată în 
tribunale, de la o rudă îndepărtată (Ecaterina Momolo Cardini, zisă 
Momuloaia), îi creează posibilitatea unui trai de rentier. În 1903 și 
1904, Caragiale călătorește cu familia prin Europa, în căutarea unui 
oraș în care să se strămute. Alege, în cele din urmă, Berlinul. 

Exilul voluntar al scriitorului, în 1905, se lasă explicat atât prin 
nemulțumirile îndurate în țară, cât și prin dorința de confort. Reacțiile 
sale din perioada berlineză față de conaţionali sunt, și de această dată, 
echivoce, contrariante. Pe de o parte face figură de înstrăinat 


iremediabil, care întoarce spatele lumii din care a plecat. Pe de cealaltă 
cultiva asiduu prieteniile cu oameni din ţară (Paul Zarifopol, 
Dobrogeanu-Gherea, Vlahuță, Delavrancea), se ţine la zi cu 
evenimentele din România şi, intermitent, chiar se implică în ele. După 
răscoalele țărănești scrie articolul 7907. Din primăvară până-n toamnă 
(publicat parţial, în limba germană, în ziarul vienez Die Zeit, apoi 
integral, în broșură, la Tipografia ziarului Adevărul), penetrantă 
analiză a deficienţelor politice care au dus la declanşarea revoltei. În 
1908 ţine conferințe în mai multe orașe din țară, în echipa 
propagandistică a lui Take Ionescu. Moare în 1912, după ce își refuză 
participarea la serbările omagiale organizate la Bucureşti, la 
împlinirea a şaizeci de ani. 

Dacă despre datele biografice ale scriitorului există destul de 
puţine puncte controversate, despre viața sa lăuntrică şi, mai ales, 
despre personalitatea sa s-au spus și s-au scris lucruri din cele mai 
felurite. Caragiale a fost un personaj histrionic, extrem de mobil în 
inteligenţă, în temperament și în comportament. Această mobilitate, 
împreună cu înclinația de a-şi improviza continuu propriul rol - mereu 
altul - între semeni, a adâncit contradicţiile unei firi întortocheate, 
trecute printr-un destin potrivnic. Unii au văzut în el cinicul fără nimic 
sfânt, lipsit de caracter, alţii l-au declarat emotiv, natură 
impresionabilă, de o deosebită delicateţe sufletească; i s-a imputat 
răutatea, tot așa cum i s-a lăudat luciditatea; a fost desconsiderat pe 
motiv de cabotinism sau admirat pentru sinceritate; a fost taxat drept 
spirit frivol şi superficial sau elogiat ca o conştiinţă profundă şi 
vulnerabilă, fundamental tragică. Antinomiile persoanei, homo duplex 
după Șerban Cioculescu, au mers laolaltă cu divergenţele receptării 
antume și chiar cu cele postume ale operei scriitorului. 

„Întrucât opera care te interesează stă înaintea dumitale 
întreagă - spre a fi înțeleasă, gustată și criticată -, ce nevoie mai are de 
date biografice despre autorul ei, decât că e născut atunci şi acolo şi că 
trăieşte încă, până când o muri, în cutare loc. Ba, eu cred că şi asta e de 
prisos”, îi scrie Caragiale în 20 aprilie 1909 unui student, Herbert 
Karmer, care-i solicita referințe autobiografice. 


VIAȚA OPEREI. 

Caragiale debutează în Ghimpele, în 1873, cu un Sonet 
nesemnat. Până în 1878 colaborează la mai multe publicaţii, mai 
totdeauna sub pseudonim. În 1877 scoate săptămânalul umoristic şi 
literar Claponul. E o perioadă de improvizații, de căutări inerente 
începutului. Surprinde însă disponibilitatea novicelui pentru un 
registru foarte variat de genuri şi de formule literare, de la anecdota în 
proză la imnul în versuri. Tânărul Caragiale nu izbutește să se 
hotărască, cum nu va reuși nici ulterior. Numai că, la maturitate, 
nehotărârea lui va deveni programatică. Evoluţia carierei sale literare 
oscilează asemenea unui pendul, ale cărui mișcări îi nedumeresc de 
fiecare dată pe contemporani. 

În 1878 Caragiale se face cunoscut și apreciat printr-o 
traducere: a tragediei în versuri Roma învinsă de Alexandre Parodi. În 
acelaşi an devine, la Timpul, coleg de redacție cu Eminescu și Slavici şi 
începe să frecventeze Junimea, cea mai solidă autoritate a vremii în 
direcție literară. Atacând cu brio genul literar cotat ca cel mai „nobil”, 
fie şi doar ca traducător, Caragiale pare să se fi decis pentru o intrare 
triumfală în lumea literelor românești. 

Semnificativă pentru ierarhiile genurilor consfinţite în epocă şi 
pentru năzuinţa scriitorului către formele „nobile” de literatură este 
mărturisirea lui Alecsandri către Ion Ghica, tot în 1878, în timp ce 
poetul lucra la Despot-Vodă: „Aducând pe lume în tinerețea mea un 
întreg repertoriu de piese uşoare, doresc să devin serios la bătrânețe 
şi, dacă se poate, să mă mențin în regiunile literaturii grave. Ambiţie, 
ce mai încoace-ncolo!” 

Vremurile aurorale ale perioadei pașoptiste, când era stimulată 
desțelenirea terenului literar românesc pentru alcătuirea grabnică a 
unui repertoriu național, sunt în declin. Junimea aduce cu sine un 
spirit discriminatoriu şi normativ. lerarhiile genurilor și ale formelor 
literare se întăresc. Etajarea publicului devine tot mai clară și mai 
constrângătoare. Comedia, în contextul epocii, își atașează marca de 
scriere „ușoară”, de divertisment. Menirea educativă, care-i legitima 
şi-i înnobila odinioară existența, păleşte odată cu tendinţele de 


autonomizare a esteticului. Publicul cult al vremii înclină adesea, 
tocmai de aceea, să fie foarte vigilent față de moralitatea unor 
producţii din genuri cotate ca inferioare, precum romanul sau 
comedia. 

Prima scriere originală de anvergură cu care Caragiale iese în 
public este însă o comedie. Mai mult încă, din 1878 până în 1885, 
scriitorul se dedică exclusiv comediografiei. 

O noapte furtunoasă se joacă prima oară la Teatrul Naţional pe 
18 ianuarie 1879 şi apare în Convorbiri literare, octombrie și 
noiembrie 1879. Conul Leonida față cu Reacţiunea: premiera 22 iulie 
1880, grădina Raşca, Convorbiri literare, februarie 1880. O soacră: 
premiera 17 februarie 1883, Teatrul Naţional, cu titlul Soacra mea 
Fifina; fragmentar, în Evenimentul literar, februarie 1894. O scrisoare 
pierdută: 13 noiembrie 1884, Teatrul Naţional, Convorbiri literare, 
martie 1885. D'ale carnavalului: Teatrul Naţional, 8 aprilie 1885, 
Convorbiri literare, mai 1885. 

O noapte furtunoasă cade de pe afiș după numai două 
reprezentații. Premiera a fost boicotată de partizanii ultragiațţi ai gărzii 
civice. Directorul Teatrului, lon Ghica, găseşte nimerit să facă 
modificări în text fără să-l înștiințeze pe autor. Caragiale reacționează 
vehement şi spectacolele sunt suspendate. Presa e, în ansamblu, 
defavorabilă piesei. Conul Leonida pare să nu se mai fi jucat la Național 
până în 1912, la jubileul de şaizeci de ani al autorului. O soacră, scriere 
parodică vizând intoxicarea cu gazetărie şi romane de senzație, a 
trecut şi a rămas aproape neobservată. Abia cu o scrisoare pierdută 
Caragiale repurtează un considerabil succes de public și de cronică 
dramatică, dezminţit la numai un an, când D'ale carnavalului, deşi 
distinsă cu Premiul Direcţiei generale a teatrelor, e fluierată şi drastic 
criticată în jurnale. 

După o tăcere de patru ani, Caragiale surprinde din nou, trecând 
în registrul grav. O făclie de Paşte, apărută în Convorbiri literare în 
1889, deschide seria nuvelelor sumbre. Totodată, autorul pregătește o 
retrospectivă comediografică: volumul Teatru (1889), cuprinzând cele 
patru piese publicate anterior în revista ieșeană. În ianuarie 1890 


urmează drama Năpasta, prezentată pe scena Naţionalului la 3 
februarie. 

„Scrierile din urmă ale lui Caragiale au provocat o mare confuzie 
în spiritele multora. Publicul român s-a învățat așa de mult să râdă de 
spiritualele producţii ale mult talentatului nostru satiric, încât era o 
adevărată mirare, pentru toţi, aparițiea Năpastei, unde în loc de 
veselie, se oglindește groază, jale şi durere”. 

(C. Dobrogeanu-Gherea, „Făclia de Paște” şi „Năpasta”, în Studii 
critice, II, 1891) 

Piesa n-a plăcut. I s-au reproșat construcția dramatică deficitară 
şi lipsa de verosimil psihologic. 

Caragiale înaintează volumul de Teatru împreună cu Năpasta 
pentru Premiul „lon Heliade Rădulescu” pe 1891, al Academiei 
Române. Juriul îi este defavorabil. 

D. A. Sturdza, academician şi proeminent politician liberal, 
conchide în alocuţiunea sa din dezbateri: „D-l Caragiale să înveţe a 
respecta națiunea sa, iar nu să-şi bată joc de ea”. Candidatura e 
respinsă cu douăzeci de voturi contra și trei pentru. 

După o nouă eclipsă, Caragiale reintră în actualitate cu revista 
Moftul român, în 1893. Scriitorul se orientează decisiv către proza 
scurtă satirică, direcție încununată prin volumul Momente (1901). 
Pentru unii dintre contemporani, această nouă cotitură a carierei 
literare caragialiene a însemnat o cădere în derizoriu. „Caragiale ar 
trebui oprit, în interesul reputației sale de scriitor, de a publica 
fleacuri”, afirma Duiliu Zamfirescu într-o scrisoare către Titu 
Maiorescu, din 4 aprilie 1890, după apariția schiţei 25 de minute... în 
Convorbiri literare. Volumul Momente avea să fie salutat totuși și cu 
prețuiri entuziaste. George Ranetti găseşte o expresie fericită a 
admiraţiei sale pentru proza scurtă comică a lui Caragiale: „Nu 
Momente, maestre, ci Monumente trebuia să botezi admirabilul 
volum” (Zeflemeaua, 14 oct. 1901). Volumul fixează o nouă 
componentă majoră a creaţiei scriitorului, tot mai apreciată în timp. 

Unei ultime perioade de stagnare îi urmează atracţia lui 
Caragiale către fantasticul pitoresc, cu coloratură balcanică. 


Astăzi Caragiale e situat între marii clasici ai literaturii române, 
contemporan cu Eminescu şi Creangă și împărtăşind cu aceştia o 
poziție de vârf, greu de dislocat, în tabla de valori a culturii noastre. 
Niciunul nu a reuşit să se impună imediat. Eminescu a fost atacat 
pentru obscuritatea poeziei sale, pentru pesimismul dăunător 
tineretului, pentru proasta versificare sau pentru... greşeli de 
gramatică. Recunoașterea deplină i-a venit abia după moarte, pe calea 
ocolită a mitului poetului damnat. În legătură cu Creangă a persistat 
vreme îndelungă prejudecata „scriitorului poporan”, menit să amuze 
cu „țărăniile” lui. Caragiale a izbutit cel mai greu să înfrângă rezistența 
contemporanilor şi a posterității imediate. Renumele său s-a 
consolidat abia în perioada interbelică, nici atunci la adăpost de 
incriminări. La mijlocul deceniului al patrulea, comentând o atare 
contestare, un excelent cunoscător al operei şi al vieţii lui Caragiale 
constata: „Este astăzi într-adevăr un bun câștigat că societatea 
românească de la sfârşitul secolului trecut nu şi-a găsit un observator 
mai veridic decât Caragiale. Autorul Momentelor şi al Scrisorii 
pierdute este unanim recunoscut”. 

(Şerban Cioculescu, Detractorii lui Caragiale, în Revista 
Fundațiilor Regale, nr. 10, 11, 1935) 

Operele celor trei mari contemporani - fiecare socotit, în felul 
său, un miracol imposibil de explicat doar prin conjunctura în care a 
apărutrealizează, dincolo de nivelul valoric atins, o norocoasă întregire 
a mozaicului literar românesc. Creangă: evocatorul universului rural. 
Caragiale: citadinul prin excelență. Eminescu: poetul reveriilor 
naturiste şi al viziunii cosmice. Umorul bonom al humuleșteanului, 
alături de nervul satiric al prahoveanului și de gravitatea senină sau 
sumbră, melancolică sau vehementă a poetului de la Ipotești. Creangă, 
un „erudit al culturii populare”. Caragiale, autodidact, om al civilizaţiei 
burgheze, al mentalităților în care aceasta se formează și se 
consolidează. Eminescu, spirit de abstragere reflexivă, de deschidere 
filosofică. Autorul Amintirilor din copilărie aduce cu sine, în 
contemporaneitate, lumea desprinsă din timp a copilăriei, a satului 
patriarhal şi a poveştilor. Poetul Luceafărului caută refugiu în visare, în 


armonia naturală, într-o istorie mitizată. Caragiale rămâne, cel puţin la 
un prim nivel de lectură, martorul treaz al vremii sale. 

Toţi trei s-au afirmat ca scriitori în mediul stimulator al Junimii. 
Din valorile cultivate de societatea ieșeană - aspiraţia spre temeinicie, 
spiritul filosofic, cu prețuirea îndeosebi a gânditorilor germani, 
deprinderile oratorice, opțiunea clasicizantă şi grija pentru cizelarea 
formală, ironia și mobilitatea intelectuală - fiecare s-a putut împărtăşi 
după propriile-i înclinații. Afinităţile nu au fost numai de ordin literar, 
ci şi ideologic. Opera satirică a lui Caragiale îl situează, sub acest 
aspect, în sfera teoriei formelor fără fond, formulată doctrinar de 
Maiorescu în studiul în contra direcției de astăzi în cultura română 
(1868). 

Titu Maiorescu şi junimiștii erau adepţi ai teoriei evoluției 
organice, potrivit căreia popoarele progresează treptat, dinspre fond 
spre forme. „Fondul” - starea economică, socială, culturală și morală a 
unei națiuni - evoluează mai rapid decât „formele” - legi, instituții, 
organizare politică -, astfel încât acestea trebuie, periodic, ajustate, 
pentru a fi făcute să corespundă stării de fapt existente. Din punctul de 
vedere al junimișştilor, Principatele Române ar fi străbătut, în veacul al 
XIX-lea, un drum invers față de cel normal, importând formele 
civilizației occidentale, în special prin influenţa franceză, fără a ţine 
seama de inexistența internă a unui fond corespunzător. Această 
evoluţie ar fi fost nu numai nefirească, ci şi pernicioasă: generatoare de 
ridicol prin discrepanţele produse, ea urma să ducă la compromiterea 
înnoirilor apărute. Doctrina junimistă a fost combătută în special de pe 
poziţiile gândirii liberale. O situare polemică amplu argumentată apare 
mai târziu, la E. Lovinescu, cu precădere în Istoria civilizației române 
moderne (I-II, 1924, 1925). Lovinescu opune evoluţionismului 
organic ideea necesității unei dezvoltări pe cale revoluţionară, sub 
presiunea legii sincronizării civilizațiilor moderne. Evoluţia dinspre 
forme spre fond, pe calea imitaţiei, este deopotrivă inevitabilă şi 
benefică, supunându-se legii „stimulării prin simulare”. Cursul istoric 
al României moderne nu a urmat calea doctrinei junimiste. 

Ca portretist satiric al burgheziei în ascensiune, Caragiale pune 


în lumină „ridicolul ce rezultă din neasimilarea civilizaţiei, din spoiala 
de civilizație, din contrastul dintre pretenţie și realitate, din amestecul 
de civilizaţie şi barbarie - amestec manifestat în idei, în simţiri, în 
purtări şi limbaj” (G. Ibrăileanu, Spiritul critic în cultura românească, 
1908). E. Lovinescu vede în Caragiale „expresia cea mai pură a 
junimismului”: „Contrastul dintre formă și fond de la baza 
junimismului cultural şi politic este și piatra unghiulară a întregii lui 
opere. N-o mai caracterizăm: ieșind din domeniul criticii speciale, ea a 
intrat de pe acum în domeniul conștiinței publice. Observaţia lui 
Caragiale se fixează pe această unică axă a contrastului; de pe obrazul 
burgheziei biruitoare smulge masca apuseană, pentru a-i arăta sufletul 
oriental”. 

(E. Lovinescu, Istoria civilizației române moderne, II, 1925) 

Şi în ce priveşte ideologia comediilor lui Caragiale avem de a 
face mai curând cu o convergenţă, decât cu o înregimentare. De 
altminteri, amprenta cea mai puternică a climatului ideologic din 
societatea ieşeană se simte în o noapte furtunoasă, piesa din 1879, din 
timpul înnodării contactelor cu Junimea. 

Caragiale nu a fost sociolog. Descifrarea opticii lui asupra 
societății româneşti din a doua jumătate a secolului al XIX-lea depinde 
de modul de a-i interpreta creația dramatică. Mărturisirile autorului, 
adesea contradictorii, nu ne sunt de mare ajutor. Despre personajele 
sale îi spune lui Zarifopol: „Uite-i ce drăguți sunt”, iar lui Ibrăileanu: „i 
urăsc, mă!” 

În literatura autohtonă, Caragiale îşi găseşte precursori în 
primul rând între autorii de proză şi comedie de moravuri din 
perioada paşoptistă și postpaşoptistă. Între aceștia, întâietatea îi 
revine lui Alecsandri. 

„Locul lui Alecsandri în rândul precursorilor lui Caragiale este 
bine statornicit. Ibrăileanu în Spiritul critic, Lovinescu în studiul său 
din 1912, G. Călinescu în Istoria literaturii au trecut în revistă toate 
înrudirile notabile, de la tipologie până la replică. Tematic, filiația se 
poate sprijini pe două repere esenţiale: asimilarea culturii apusene și 
moravurile politice”. 


(Ştefan Cazimir, Caragiale. Universul comic, 1967) 

Coana Chiriță sau Gahița Rosmarinovici (din Iorgu de la 
Sadagura) precedă figurile de femei emancipate, de tipul Ziţei; Iașii în 
carnaval anticipează aspecte de intrigă și de personaje din D'ale 
carnavalului; cânticelele comice scrise de Alecsandri după Unire 
(Sandu Napoilă, ultraretrogradul, Clevetici, ultrademagogul) premerg 
şarjelor ironice caragialiene la adresa conduitei politice; Rusaliile 
anticipează discreditarea comică a retoricii liberale. Între sursele 
comune ale comicului pot fi amintite onomastica și stâlcirea limbajului 
de către personaje - ambele fiind, de altminteri, procedee larg folosite 
în comedie. 

— E. Lovinescu, Caragiale 1. Comediile sale (Critice, VI, 1928), în 
Scrieri, I, 1969, pp. 225 - 234; Ştefan Cazimir, Caragiale. Universul 
comic, 1967, pp. 62 - 96; Al. Piru, Precursorii lui Caragiale, 1962, în Ion 
Roman (ed.), Studii despre opera lui I.L. Caragiale, 1975, pp. 216 - 225 

Saltul făcut de creaţia lui Caragiale în raport cu predecesorii a 
părut mai puțin evident decât distanţa care îl separă pe Eminescu de 
poezia generaţiei lui Grigore Alexandrescu sau a lui Bolintineanu. E. 
Lovinescu opina că teatrul lui Caragiale „nu e decât un punct din 
evoluţia firească a teatrului lui Alecsandri” (op. cit., 1928). Ulterior, 
saltul operei caragialiene va fi perceput ca mult mai abrupt: 
„Individualitatea creaţiei lui Caragiale este așa de puternică, încât, la 
prima vedere, întreprinderea de a căuta în literatura română 
anterioară precursori ai dramaturgului sau prozatorului pare 
zadarnică” (Al. Piru, op. cit., 1962). 

Caragiale se distanțează de comedia pașoptistă prin forța de 
obiectivare, lasă în urmă formulele șablonarde, derivate dintr-o teză 
prealabilă, şi izbuteşte să creeze personaje memorabile și o umanitate 
puternic  individualizată. Creația sa se  emancipează de 
comandamentele rigide privind rolul educativ al literaturii, al teatrului 
în special, fapt care trezeşte numeroase reacții de adversitate printre 
contemporani. Scriitorul atinge un nivel mult mai complex de 
construcție dramatică și realizează o rafinare a efectelor comice 
incomparabilă cu performanțele predecesorilor. Nu în ultimul rând, 


comediografia caragialiană diferă substanţial în problematică și în 
viziune. Teatrul pașoptist a rămas, de-a lungul vremii, univoc, din 
cauza transparenţei evidente a mesajului său. Opera lui Caragiale, atât 
cea dramatică, cât şi cea în proză, a căpătat în timp interpretări din 
cele mai felurite. În ea s-au căutat răspunsuri la chestiuni 
fundamentale, precum cea a raportului între moralitate şi artă, cea a 
autodefinirii noastre ca neam, cea a forței distructive sau constructive 
a spiritului critic sau chiar cea a condiţiei umane în general. 

Istoria literară e astăzi aproape unanimă în a recunoaște un 
„moment Caragiale”, un reper cardinal fixat de scrierile dramaturgului 
şi ale prozatorului. Modul de a percepe acest reper este însă felurit: fie 
ca pe un punct de culminațţie a filonului realist-critic în literatura 
română, fie, dimpotrivă, ca pe unul de anticipare şi de deschidere a 
unei noi vârste literare, cea a modernităţii. 

CONTROVERSE CRITICE 

Proba timpului Despre creaţia lui Caragiale s-a acreditat ideea, 
perpetuată până destul de târziu, că ea ar fi perisabilă, fiind prea 
strâns legată de momentul compunerii, inevitabil tranzitoriu. Un atare 
punct de vedere au susținut, între alții, Pompiliu Eliade și E. 
Lovineascu, cel din urmă prin gura unui alter ego: 

Picrophonios: „Eroii lui Caragiale sunt reprezentativi, dar numai 
pentru o epocă mărginită; ei sunt tipici. În închegarea lor intră ceva şi 
din sufletul omenesc din toate vremile, dar intră totodată și prea multe 
lucruri legate de nişte împrejurări restrânse, ce tind să dispară cu 
desăvârşire. Primenirea aceasta repede a moravurilor noastre surpă 
mereu însemnătatea comediilor lui Caragiale. Limba chiar în care sunt 
scrise este închegarea unei limbi desfigurate, dintr-un moment dat şi 
în anumite pături sociale. În cincizeci de ani nu va rămânea nici cea 
mai mică urmă din atmosfera morală a operei lui Caragiale; amintirea 
republicii din Ploieşti sau a gărzii civice se va fi risipit demult. Într-o 
sută de ani, fiecare rând din Scrisoarea pierdută va trebui însoţit de o 
pagină de comentarii”. 

(E. Lovinescu, Caragiale, II, în Critice, I, 1908) 

Timpul a dezminţit astfel de profeţii. Unde stă eroarea? O 


constată Lovinescu însuși, într-o revizuire radicală a opiniilor din 
tinereţe: „Trăinicia, durata nu stă, aşadar, în materie, ci în tratarea ei” 
(T. Maiorescu și contemporanii lui, 1944). Criticii care au proclamat 
caducitatea operei caragialiene au văzut corect, dar mărginit. Există 
într-adevăr la Caragiale o mare poftă de concret și de imediat. Din 
scrierile sale se pot reface geografia, calendarul, evenimentele și 
apucăturile unei lumi apuse. Trimiterile directe sau aluzive către 
realități cunoscute cititorului sau spectatorului contemporan apar în 
tot locul. Numai că această permanentă situare în actualitatea 
nemijlocită oferă doar un palier de lectură, superficial, departe de a 
epuiza substanța operei caragialiene. 

Teza perisabilității operei caragialiene se conjugă adesea cu cea 
a inaderenţei autorului la spiritul autohton. Canalizarea energiilor 
creatoare ale dramaturgului şi prozatorului către critica unor 
fenomene tranzitorii şi superficiale ar denota o incapacitate de 
înţelegere a trăsăturilor durabile, profunde ale existenței românești. 
Raționamentul e fals construit, iar concluzia vădit deplasată. Pompiliu 
Constantinescu, de exemplu, consideră că înclinația spre pitoresc, ce-l 
individualizează pe Caragiale în raport cu normele comediei clasice, 
conferă operei sale specific şi durabilitate: „Acest pitoresc de 
atmosferă socială şi de limbaj autohtonizează în aşa grad opera lui lon 
Luca, încât presupusa lui inaderență mi se pare una din cele mai 
greşite opinii critice din câte s-au născocit pe seama lui. Comediile sunt 
împlântate adânc, organic, în o anume specificitate socială și de limbaj, 
pe care n-o va seca niciodată vremea” (Comediile lui Caragiale, în 
Revista Fundațiilor Regale, nr. 10, 11, 12, 1939). 

„A doua eroare importantă a detractorilor lui Caragiale a fost 
optimismul exagerat și naivitatea de a crede că, în douăzeci sau în 
cincizeci de ani, mentalitatea unui popor și sistemul său de referinţe 
verbale și materiale se pot schimba în întregime”. 

(Florin Manolescu, Caragiale și Caragiale, 1983) 

Mai mult încă: istoria cunoaște întorsături şi recurențe care 
deschid operelor trecutului o surprinzătoare revigorare a actualității. 
Aşa s-a întâmplat cu creaţia lui Caragiale după decembrie 1989, odată 


cu inaugurarea unei noi perioade de tranziţie, de revenire a României 
la viața democratică. 

— Şerban Cioculescu, Detractorii lui Caragiale (1935), în 
Caragialiana, 1987, pp. 98 - 126; Florin Manolescu, Caragiale și 
Caragiale, 1983, pp. 60 - 89 

Umanitatea caragialiană Bogăția valenţelor interpretative pe 
care le deţine creaţia lui Caragiale se relevă cel mai spectaculos din 
modul în care a fost văzută şi apreciată umanitatea prezentă în piesele 
şi prozele scriitorului. 

„Nicio altă problemă a receptării lui Caragiale n-a produs atâtea 
divergențe ca încercarea de a defini viziunea sa asupra omului, 
atitudinea sa față de propriile plăsmuiri, semnificaţia distinctă a 
râsului caragialesc”. 

(Ştefan Cazimir, Sensurile trec, întrebarea rămâne, în Nu numai 
Caragiale, 1984) 

Controversa se poartă, cu toate nuanțţările de rigoare, între o 
viziune „sumbră! şi o alta „senină” asupra personajelor caragialiene. 

„Lipsit de ideal, teatrul lui Caragiale e o satiră fără altă finalitate, 
o colecție de imbecili, de imorali, de automaţi ai unei singure formule; 
oricât de spiritual ar fi în forma lui scânteietoare, e întristător ca un 
spital de infirmități morale şi intelectuale. Cu excepția Cetățeanului 
turmentat, nu găsești în el un singur om căruia să-i poţi întinde mâna 
fără să te simți pătat”. 

(E. Lovinescu, Caragiale 1. Comediile sale, în Critice, VI, 1928) 

În contrapondere: „Lumea lui Caragiale e minunată: e o lume 
absolut paradiziacă, fără griji şi fără, cum se spune azi în limbaj mistic, 
fără cine știe ce problematici interne. Oamenii râd, petrec și se 
bucură... Caragiale, cel mai național scriitor, cel care a înțeles mai bine 
firea noastră, ne-a lăsat şi acest aspect: românul care nu-și pierde 
cumpătul în faţa crizei. Literatura sa e tonică şi plină de consolaţie 
astăzi”. 

(Mihai Ralea, Lumea lui Caragiale, în Adevărul Literar şi artistic, 
nr. 573, 29 nov. 1931) 

Perspectiva „sumbră” are o pondere mai însemnată cam până la 


primul război mondial. Despre amărăciunea sau despre „răutatea” 
caragialiană se pronunţă Delavrancea, Vlahuţă, Arghezi, Sadoveanu, 
Ibrăileanu. Perspectiva „senină” câștigă teren în perioada interbelică: 
Paul Zarifopol („vasta lipsă de perversitate” a personajelor, „râsul 
voios, orientat spre bonom” al autorului), Șerban Cioculescu („umor 
tonic”, „complicitate afectivă” a scriitorului cu eroii săi), G. Călinescu 
(„un râs fără tenebre”, „curată simpatie de comediograf”), Tudor Vianu 
(„atmosfera împăcată”, „participare cordială” a autorului în subtextul 
satirei). 

„Răutatea” sau „bunătatea” lumii caragialiene şi, implicit, a 
intenţiei auctoriale care prezidează la imaginarea ei au fost luate, 
alternativ, ca puncte de sprijin în interpretare și argumente în 
evaluare. S-a simţit tendința, în ultimele decenii, de a apăsa 
monstruosul, grotescul şi absurdul personajelor şi situaţiilor din opera 
caragialiană,  apropiind-o astfel de orientări mai recente 
(avangardismul, existențialismul, teatrul absurdului), derivate din 
problematica și sensibilitatea omului contemporan. 

„Pornind de la oamenii vremii lui, Caragiale este un critic al 
oricărei societăți. Ceea ce îl particularizează este virulența 
excepțională a criticii sale. Într-adevăr, omenirea, aşa cum ne e 
înfăţişată de acest autor, pare a nu merita să existe. Personajele sale 
sunt nişte exemplare umane în aşa măsură degradate, încât nu ne lasă 
nicio speranţă. Niciodată stăpânite de un sentiment de culpabilitate, 
nici de ideea vreunui sacrificiu, nici de vreo altă idee, («de vreme ce 
avem un cap, la ce ne-ar mai sluji inteligența», se întreabă ironic 
Caragiale), aceste personaje cu conștiința uimitor de liniștită sunt cele 
mai josnice din literatura universală”. 

(Eugene Ionesco, Portretul lui Caragiale. 1852 - 1912, în Note și 
contranote, ed. fr., 1962; ed, rom., 1992) 

De remarcat că opinia lui lonesco, de o duritate vădit excesivă, 
își asociază o interpretare aparte, atât în ceea ce priveşte obiectul 
criticii caragialiene, cât și modalităţile acesteia (teatrul său ajunge, 
„mergând dincolo de naturalism, să devină absurd-fantastic”, atingând 
„comicul pur, cel mai nemilos”). Într-o direcție similară merg multe din 


exegezele anilor '60—80 (B. Elvin, Al. Paleologu, I. Constantinescu, 
Edgar Papu, Valentin Silvestru ş.a.). Perspectiva „neagră” culminează 
în Eseu despre lumea lui Caragiale de Mircea Iorgulescu (1988), în 
care criticul vizează, deopotrivă, subtextual, prin prisma analizei 
operei caragialiene,  monstruozitățile societății românești sub 
dictatura comunistă. Actualitatea lui Caragiale în diferite etape istorice 
se confirmă încă o dată. Luările de poziţie în contrapondere sunt rare. 
Cu titlu de excepţie, eseul lui N. Steinhardt, Secretul „Scrisorii 
pierdute” (iniţial sub pseudonimul Nicolae Niculescu, în Ethos, Paris, 
1975), susţine, printr-o ingenioasă argumentaţie, că I.L. Caragiale „ne 
descoperă sufletul românesc în toată minunata lui dulceaţă și 
creştinătate”. 

Ștefan Cazimir, Sensurile trec, întrebarea rămâne, în Nu numai 
Caragiale, 1984, pp. 120 - 125; Valeriu Cristea, Satiră și viziune, în 
Alianțe literare, 1977, pp. 9 - 10; Mircea Iorgulescu, Eseu despre 
lumea lui Caragiale, 1988, pp. 13 - 23 

Psihologia personajelor o altă chestiune litigioasă este 
psihologia eroilor caragialieni. De ea se leagă multe dintre rezervele 
formulate la adresa creației scriitorului. Un critic care îl consideră pe 
Caragiale „poate cel mai talentat dintre scriitorii în viață” spune despre 
o noapte furtunoasă: „Analiza psihică a tipurilor nu e destul de adâncă, 
tipurile sunt mai ales descrise și analizate din punctul de vedere 
exterior. Adâncile mișcări sufletești, care-i caracterizează mai ales pe 
om, ori lipsesc, ori sunt făcute cu mai puțină măiestrie decât 
caracterizarea tipului şi caracterului exterior”. 

(C. Dobrogeanu-Gherea, I.L. Caragiale, în Studii critice, I, 1890) 

Și în o scrisoare pierdută, cotată de același critic drept 
capodopera dramaturgiei caragialiene, „analiza sufletească nu e destul 
de adâncă”. D'ale carnavalului, care este, după părerea lui Gherea, „mai 
prejos de talentul unui Caragiale”, dovedește „o aproape completă 
lipsă de zugrăvire psihică a stratului societăţii adus pe scenă”. 

Sărăcia, lipsa de profunzime sufletească a eroilor caragialieni 
este evidentă: marea majoritate sunt oameni ai unor trăiri simpliste şi 
superficiale, chiar atunci când iubesc sau urăsc, suferă sau se bucură. 


Galeria personajelor lui Caragiale combină cu precădere, într-o 
multitudine de dozaje, tipul insului labil psihic cu cel al monomanului. 
Controversate rămân semnificaţia acestui fapt și cotarea lui estetică 
drept o carență sau o reuşită. 

„De altminteri, toate tipurile din comediile lui Caragiale - din 
cauza ocupațţiilor lor neserioase, adică fără legătură cu realitățile 
adevărate ale vieţii - sufăr de această goliciune de suflet. Unul din 
marile merite ale lui Caragiale este de a fi ştiut să pună pe aceste tipuri 
să-şi exprime neantul sufletului lor, de a fi zugrăvit conținutul acestui 
zero”. 

(G. Ibrăileanu, Conu Leonida fată cu reacţiunea, în Viaţa 
Românească, nr. 5, 1922) 

Pentru A. Lovinescu, „structura psihologică a personajelor lui 
Caragiale se reduce la jocul mecanic al unei singure formule, repetată 
cu o stăruință ce o impune ca un simbol”. De aici, criticul conchide: 
„Oricare ar fi valoarea lor estetică de realizare, omenește, toate aceste 
rămăşiţe ale societăţii sunt puţin interesante” (pp. cât, 1928). În 
constatarea „caracterele lui Caragiale sunt minimale”, G. Călinescu 
pune o nuanță depreciatoare: „Toţi acești eroi sunt structural 
satisfăcători, însă nu s-ar putea face cu ei comedie adâncă” (Istoria 
literaturii române de la origini până în prezent, 1941). Mihai Ralea 
pune și el în lumină superficialitatea eroilor caragialieni, întărind-o 
prin generalizări asupra specificului autohton: „Concepţia despre viață 
a românului mijlociu este vodevilescă”. Lucrul acesta nu incomodează 
nici viziunea senină asupra lumii caragialiene („lume patriarhală, lume 
idilică, fără griji şi fără preocupări”), nici judecata critică favorabilă: 
„Sunt puţine pagini literare care mai pot da astăzi atâta bucurie ca 
acelea ale lui Caragiale” (op. cit., 1931). Pompiliu Constantinescu 
remarca la Caragiale „o viziune monovalentă a omului, surprins în 
fundamentalul şi exclusivul lui egoism”. Monovalenta umanității 
caragialiene nu justifică, în opinia criticului, acuzele de schematism și 
monotonie aduse eroilor comici construiți de dramaturg. Caragiale se 
distinge prin forța de individualizare. 

„Secretul creaţiei caragialiene, în caracterizarea socială și 


psihologică a personagiilor, stă într-o lucidă și minuțioasă împletire de 
nuanţe” (pp. cât., 1939). 

Exegeza anilor '60—80 insistă asupra „vidului interior” al 
personajelor lui Caragiale, revalorificând radical această observaţie 
analitică. Insignifianţa sau absența psihologicului este interpretată ca o 
componentă majoră a modernităţii creației comice a clasicului. 

„Teatrul lui Caragiale este «nonpsihologic», nu ca o «carență» a 
artei dramaturgului: stilul popular și grotesc al comediei sale este prin 
el însuși «antipsihologic». În cazul celor mai importante figuri comice, 
Caragiale păstrează foarte puțin din structura tipului tradițional. Prin 
distrugerea unităţii personajului și a umanităţii lui, prin creația omului 
dezorientat în afara vieții morale, cu comportament discontinuu, a 
omului fără calități, dramaturgul român este unul dintre creatorii 
structurii eroului farsei moderne”. 

(I. Constantinescu, Caragiale şi începuturile teatrului european 
modern, 1974) 

B. Elvin consideră, la rândul său, personajele din comedii 
schematice, apreciind acest fapt drept „o excelentă intuiție comică”. 
Eroii nu evoluează, nu au fizionomie, poartă adesea nume simbolice 
sau comune. Personajul caragialian se definește ca absenţă. Lipsit de 
destin, de psihologie, el e într-o perpetuă mișcare circulară, ce 
conservă o imobilitate funciară. Este „nu numai omul ideilor gata 
făcute, dar și al sentimentelor dinainte confecționate”. Depersonalizat, 
suferă de un mimetism organic, care suprimă granița dintre real şi 
simulat. Acţiunile lui sunt tentative de umplere a vidului existenţial 
(Modernitatea  clasicului I.L. Caragiale, 1967). Dezvoltând și 
reinterpretând observaţii formulate de Paul Zarifopol, care aprecia că 
„potrivit înclinațiilor sale pentru vechi metode dramatice ori narative 
Caragiale a dat adesea figurilor lui mecanism de marionete”, I. 
Constantinescu insistă asupra laturii de carnavalesc și păpușerie din 
teatrul caragialian. Tehnica de construcţie a personajelor „indică un 
abis al naturii umane mecanizate”. Caragiale inaugurează în literatura 
noastră „personajul lichefiat”, fără determinaţii precise (pp. cât., 
1974). Al. Paleologu vede în opera scriitorului „o viziune 


cutremurătoare a vidului și mizeriei umane” (Chipul lui Caragiale, în 
Bunul-simţ ca paradox, 1972). Valeriu Cristea dedică una dintre cele 
trei secțiuni ale amplului său eseu, Satiră şi viziune (Alianțe literare, 
1977), temei vidului sufletesc la Caragiale. Pentru Maria Vodă 
Căpușan, „moftul”, vocabulă definitorie pentru universul caragialian, 
revelează „golul ce se strecoară pretutindeni” - „o realitate ce se 
îndreaptă spre pierzanie şi se slujeşte, compensator, de măşti, ca să-și 
ascundă nimicul”. Ca şi B. Elvin, I. Constantinescu sau Valeriu Cristea, 
autoarea discută „parada nebună a măştilor, goana lor sterilă, lipsită 
de sens”, în care „chipul exterior a aderat până la confundare cu ceea 
ce ascunde” (Despre Caragiale, 1982). 

Reevaluarea „golului sufletesc” s-a făcut cel mai adesea în 
contextul unor tentative de actualizare a operei lui Caragiale, prin 
scoaterea ei din filiația clasic-realistă și integrarea în avanscena 
literaturii moderne, stabilindu-se afinități cu scriitori ca Alfred Jarry, 
Luigi Pirandello, Jean-Paul Sartre, Friedrich Durrenmatt, Robert Musil, 
Albert Camus, Franz Kafka, Tudor Arghezi, Urmuz sau Tristan Tzara. În 
această modificare de poziţie a lui Caragiale în istoria literară, punctul 
de sprijin a fost revendicarea dramaturgului de la sfârşitul secolului al 
XIX-lea drept principal precursor al teatrului lui Eugene Ionesco. 

Limbajul Comediile lui Caragiale au scandalizat, la vremea lor, 
prin _trivialitatea lumii aduse în scenă. În consecință, limbajul 
protagoniștilor a putut să treacă drept inestetic. Pompiliu Eliade 
considera „limbajul bizar” sau „jargonul” folosit de personaje unul 
dintre factorii de perimare a pieselor (Causeries litteraires, III, 1903). 
E. Lovinescu opina că autorul a trebuit să-i facă pe eroii săi „să 
vorbească în felul lor, potrivind forma fondului, plăsmuind pe 
de-a-ntregul o limbă specială, inestetică și trivială, dar plină de 
realitate trăită, o limbă necunoscută literar până la dânsul”. În spiritul 
lui Pompiliu Eliade, Lovinescu crede că această limbă, ambiguu 
calificată - „tulburată de toate gunoaiele mahalalei, dar viguroasă și de 
o rară expresivitate scenică” -, „va deveni în viitor o problemă 
filologică” (op. cit., 1928). 

Rezistența opusă față de limbajul jos sau deformat a fost mai 


slabă decât alte obiecții aduse comediilor. Ea s-a datorat în principal 
unor prejudecăţi clasicizante anacronice. La numai câțiva ani după 
D'ale carnavalului, Gherea remarca deja „frazele, cuvintele de spirit din 
comediile lui Caragiale, cari au început să capete dreptul de cetățenie 
în convorbirile de toate zilele, ca fraze tipice” (op. cit., 1890). 

„Oricât de coruptă ar fi limba ce vorbesc mai multe din 
personajele lui Caragiale, ea nu încetează niciun moment de a fi 
elegantă. Fiecare cuvânt, oricât de deformat ar fi, fiecare întorsătură de 
frază, oricât de necorectă s-ar arăta, exprimă pe de o parte un fond 
propriu, caracteristic necesar, iar pe de alta, în necorectitudinea și în 
desfigurarea lor, păstrează totuşi o simetrie de mișcare, de accent, de 
pauze, de expresie, care ne fac să simțim cu cea mai mare ușurință şi în 
toată adâncimea lui fondul sufletesc ce exprimă. Nicio vorbă de prisos, 
perfecta adecvare a formei cu fondul - suprema eleganță!” 

(Mihail Dragomirescu, Caragiale, (1), în Critica dramatică, 1904) 
„Eleganţă” nu e cuvântul cel mai potrivit. Mihail Dragomirescu îl alege, 
probabil, cu intenţie polemică. Valoarea artistică a limbajului folosit de 
personajele caragialiene nu poate fi judecată ignorând funcţiile pe care 
acesta le îndeplinește. 

„Limbajul traduce însăşi esența socială și psihologică a tipurilor, 
adică viața lor... Nuanţele pe care le-am surprins în caracterizarea 
raportului dintre tipuri şi indivizi operează şi asupra expresiei comice. 
Lexicul, pitorescul locuţiunilor, sintaxa variază de la individ la individ; 
însuși registrul vocii, în frază, este sensibil diferențiat, între bărbaţi și 
femei şi chiar între bărbați; registrul lui Caţavencu e altul decât al lui 
Farfuridi, registrul lui Jupân Dumitrache e altul decât al lui Ipingescu. 
Formula lui Caragiale («simt enorm şi văd monstruos») ar trebui 
completată cu «aud excepţional distinctiv». Plasticitate şi acustică, iată 
structura limbajului oral din comedii și Momente, iată însăși esența 
geniului creator al lui Ion Luca”. 

(Pompiliu Constantinescu, Comediile lui Caragiale, în Revista 
Fundațiilor Regale, nr. 10, 11, 12, 1939) 

— Pompiliu Constantinescu, Comediile lui Caragiale, (1939), în 
Scrieri, 11, 1967, pp. 140 - 152; Valeriu Cristea, Satiră și viziune, în 


Alianțe literare, 1977, pp. 47 - 59; Tudor Vianu, Aspecte ale limbii și 
stilului lui IL. Caragiale, în Studii de stilistică, 1968, pp. 244 - 262 

Problema limbajului eroilor caragialieni, pusă inițial în raport cu 
efectul pe care acesta îl are sau îl poate avea asupra spectatorilor sau a 
cititorilor comediilor, se transferă în critica mai recentă în raport cu 
personajele înseşi sau cu relaţiile între ele: de ce vorbesc 
protagoniștii? din ce cauză? în ce scop? cât de eficientă e comunicarea 
între ei? Deformărilor lingvistice - în lexic, morfologie, sintaxă - și 
celor de logică enunţiativă li se adaugă astfel o „patologie a 
comunicării”, bogat inventariată în opera caragialiană. 

Ştefan Cazimir analizează o serie de exemple de „compromitere 
a limbajului în funcția lui de comunicare” (op. cit., 1967). De pe o 
poziție mult mai radicală prin generalizare, Al. Paleologu opinează: 
„Absurdul și necomunicarea sunt esenţa ultimă a teatrului caragialesc” 
(De la Caragiale la Eugen Ionescu, și invers, în Spiritul şi Litera, 1970). 
I. Constantinescu semnalează invazia clișeelor și a automatismelor 
lingvistice, nonsensul devenit stare normală în rostirea multor 
personaje, proliferarea în gol a vorbirii, „tirania vorbei” care 
antrenează „divorțul dintre real şi limbaj” (op. cit., 1974). Discutând 
„tirania textului” - „text literar al romanului de aventuri, text 
gazetăresc, de politică sau scandaluri amoroase” - asupra multora 
dintre eroii caragialieni, Maria Vodă Căpușan constată cum cuvintele 
„ajung să îi supună pe oameni și asistăm de fapt la desfășurarea, 
aparent comică, a acestui proces, implicând şi el peripeţiile, meandrele 
sale şi un suspans aparte” (op. cit., 1982). După Mircea Iorgulescu, 
oamenii lui Caragiale „vorbesc pentru a trăi; mai exact, pentru a se 
iluziona că trăiesc”; „trăncăneala este spaţiul libertăţii lor”; 
„desfrânarea verbală” ține loc de viață spirituală, înnobilează (op. cit., 
1988). 

Formula estetică încadrarea operei lui Caragiale într-un curent 
literar sau într-o formulă estetică nu e lipsită nici ea de controverse. 

Chestiunea trebuie privită cu oarecare circumspecție: astfel de 
etichetări de apartenenţă au adesea o valoare explicativă incertă. Ele 
marchează însă opțiunea pentru anumite puncte de reper în 


interpretarea şi evaluarea operei. 

Caragiale a fost perceput inițial preponderent ca un scriitor 
realist, accentul căzând astfel pe forța lui de a crea impresia de viață 
autentică, pe orientarea spre critica socială și pe conturarea 
personajelor sub forma unor tipuri reprezentative. Principalul reper 
pentru estetica realistă: Honoré de Balzac (1799 - 1850). În această 
lumină îl văd Gherea, Ibrăileanu, mai târziu Tudor Vianu. Exegeza din 
perspectiva realismului a subliniat, deopotrivă, de regulă, importanţa 
operei lui Caragiale pentru înțelegerea epocii pe care scriitorul a 
trăit-o, a observat-o și a portretizat-o. 

„Caragiale este cel mai mare creator de viață din întreaga 
noastră literatură. Și, într-un sens, este singurul creator, pentru că 
numai el singur, în toată literatura română, «face concurenţă stării 
civile». Dar acest fel de creaţie nu ne satisface numai plăcerea estetică. 
Prin această putere de creaţie, artistul merge în sensul omului de 
ştiinţă. Arta mare lămureşte și ea, scoțând și separând esenţialul de 
accidental, punând o ordine în ceea ce e haotic şi încâlcit în realitatea 
lucrurilor și stabilind între aparenţe o legătură cauzală. Din acest 
punct de vedere, Caragiale este cel mai mare istoric al epocii dintre 
1870 - 1900. Un istoric complet, care arată, care critică şi care 
explică”. 

(G. Ibrăileanu, Caragiale, în Viaţa Românească, nr. 1, 1912) 

Apropierea de istoriografie e forțată. Mai ponderat și mai 
nuanțat formulează Tudor Vianu: „Caragiale manifestă o pasiune a 
observaţiei pentru care nu se poate găsi niciun alt exemplu 
asemănător. Întinsa și variata lui experienţă s-a revărsat în întregime 
în opera sa. Nu va fi posibil să se scrie istoria socială a veacului nostru, 
al XIX-lea, fără o continuă referinţă la opera lui. 

Caragiale este un observator lucid şi exact, dar materialul 
observaţiilor sale nu rămâne niciodată în stare de pulbere 
infinitezimală, ci se adună în viziunile unor caractere tipice. Realismul 
tipic este formula lui artistică”. 

(Tudor Vianu, I.L. Caragiale, în Ș. Cioculescu, VI. Streinu, T. 
Vianu, Istoria literaturii române moderne, 1944) 


— Valeriu Cristea, Satiră și viziune, în Alianțe literare, 1977, pp. 
39 - 42 

Paul Zarifopol aduce în discuţie factura clasicizantă a scrierilor 
lui Caragiale, remarcând: „supunerea lui statornică înaintea unor 
norme de artă clasică: corectitudine gramaticală până la fanatism, 
compunere de o transparență extremă, cu expuneri, culminații şi 
încheieri accentuate aproape didactic, sacrificarea amănuntului în 
favoarea tipului şi a intenţiilor generale, iar prin aceasta, o reducere 
simțitoare a pitorescului și, în proporţie, concentrarea interesului 
asupra energiei şi a motivării acțiunii”. 

(Paul Zarifopol, Introducere, în I.L. Caragiale, Opere, II, 1931) 

În viziunea lui Zarifopol, clasicismul scriitorului se manifestă în 
contextul unui „conservatism estetic violent”. „Tehnica lui teatrală este 
străveche”, inspirându-se din paiaţeriile antice, din farsă, din formele 
cele mai simple ale comicului. Talentul său, „inevitabil consacrat 
caricaturii”, tinde spre comicul enorm (Publicul şi arta lui Caragiale, în 
Artiști şi idei literare române, 1930). Avem deci de a face cu un 
clasicism de factură personală, mai mult în sensul reverenţei față de 
modele consacrate. Particularizarea lor şi conversiunea lor artistică 
apar în opera scriitorului extrem de pronunțate. 

Trăsături de aspect clasicizant ar fi observaţia caracterologică - 
încornoratul, femeia adulterină, cocheta, amorezul, insul zaharisit etc. 
-, dublată şi covârşită însă de conturarea personajelor prin raporturile 
lor cu mediul de formare și de existenţă, specifică literaturii realiste; 
concentrarea în timp a acțiunii dramatice ce se desfăşoară, cu excepţia 
Scrisorii pierdute, în intervalul unei singure zile; preocuparea 
insistentă pentru buna tehnică dramatică - gradaţia, culminaţia, 
deznodământul abrupt - şi recursul la procedee patentate - 
quiproquo-ul sau încurcătura de persoane, surpriza comică, finalul de 
efect; folosirea frecventă a stereotipiilor verbale ca mijloc de 
caracterizare; separaţia între tonurile comice și cele tragice - tot mai 
contestată de critica mai recentă. Puncte de reper: Caracterele lui La 
Bruyere (1645 - 1696), comediile lui Molière (1622 - 1673), dar şi 
farsele, vodevilurile sau satirele unor scriitori prolifici din secolul al 


XIX-lea, ca Eugene Labiche (1815 - 1888) sau Eugene Scribe (1791 - 
1861). 

Vădit anticlasice sunt la Caragiale oroarea față de retorică, cu 
rețetarul ei stilistic anchilozant, şi disprețul față de ierarhizările 
lexicului. 

— Silvian losifescu, Clasicismul lui Caragiale, în Momentul 
Caragiale, 1963, pp.103 - 135 

O situație aparte prezintă punerea lui Caragiale în relație cu 
naturalismul. De regulă, critica limitează chestiunea la sectorul 
nuvelelor tragice și al dramei Năpasta. G. Călinescu pare să extindă 
această afinitate parțială, trecând-o drept definitorie pentru scriitor: 
„Caragiale este, după Delavrancea, scriitorul cel mai zolist, naturalistul 
nostru prin excelență” (op. cit, 1941). I. Negoiţescu vede în opera 
caragialiană un aliaj de naturalism - în capacitatea de a surprinde „viul 
mahalalei balcanice” - și de estetism (Arta lui Caragiale, în însemnări 
critice, 1970). 

Receptării clasic-realiste a lui Caragiale i se opune, în critica 
ultimelor decenii, afirmarea modernității scriitorului. 

„Nimic mai eronat decât a pretinde că marele scriitor a fost un 
«creator de oameni», că eroii lui «fac concurenţă stării civile». Un 
Caragiale «desprins» de societatea românească dintr-o epocă dată este 
nu numai «inacceptabil», dar și de neconceput. El porneşte în opera sa, 
e în afară de orice îndoială, de la această societate, de la această epocă, 
dar nu le reproduce, nu le oglindește, nu le copiază în sensul 
realismului fotografic şi nici măcar nu le reflectă în sensul realismului 
tradițional. Caragiale creează o viziune a acestor realități, captând 
sugestia lor cea mai adâncă. O viziune caricaturală, grotescă, voit 
schematică și mecanică, absurdă, fantastică”. 

(Valeriu Cristea, Satiră şi viziune, în Alianțe literare, 1977) 

Odată cu Caragiale, literatura română intră într-o nouă etapă: 
„Opera sa joacă, în cadrul literaturii române, un rol de placă turnantă: 
ea asigură operaţia de substituire dialectică între două epoci literare şi 
marchează intrarea în «vârsta modernă» a literaturii noastre”. 

(Al. Călinescu, Caragiale sau vârsta modernă a literaturii, 1976) 


Caragiale reprezintă un nou tip de conştiinţă estetică. Opera sa 
se distanțează de principiul fundamental al imitaţiei, subliniind 
caracterul de artefact, de produs cultural construit într-un sistem de 
reguli, de convenții şi de tehnici specifice literaturii. 

Parodia, pastişa şi citatul ironic sunt modalităţi intens folosite 
de denunţțare și de subminare a convențiilor literare și a locurilor 
comune din epocă. Pe de altă parte, creația caragialiană promovează 
democratizarea genurilor literare, în răspăr față de ierarhizările 
instituite prin tradiţie, și reciclarea unor forme extralițerare sau 
marginale, ca anecdota, foiletonul, știrea sau reportajul jurnalistic, 
integrându-le în structuri literare complexe și rafinate. La nivelul 
„viziunii”, al lumii imaginate de scriitor, semne caracteristice ale 
modernităţii sunt identificate în construcția personajelor - deja 
amintită - şi a acţiunii: circularitatea, repetitivitatea, imobilismul, 
intruziunile narative. 

Optica modernizantă antrenează modificări de focalizare asupra 
operei caragialiene - proza comică și gazetărească a scriitorului tinde 
să capteze tot mai mult interesul criticilor - şi în ierarhia valorică a 
comediilor - sunt apreciate în special piese ca D'ale carnavalului sau 
Conul Leonida față cu Reacțiunea, cotate anterior, de regulă, ca reușite 
de rang secund. Poziţia lui Caragiale în cadrul literaturii universale 
este şi ea reconsiderată: „Autorul Scrisorii pierdute, departe de a 
aplica, pe teren românesc, rețetele obosite ale comediei și vodevilului 
francez din a doua jumătate a veacului al XIX-lea, este unul dintre 
creatorii structurilor teatrului modern, un precursor al «teatrului nou» 
şi, prin Tristan Tzara şi Eugene Ionesco, unul dintre cei care l-au 
înrâurit”. 

(I. Constantinescu, Caragiale şi începuturile teatrului european 
modern, 1974) 

COMEDIILE. 

Comediile lui Caragiale alcătuiesc un întreg unitar. O dovadă e și 
încercarea dramaturgului, în proiecte anevoios muncite în anii 
berlinezi, de a amalgama personajele din o noapte furtunoasă și o 
scrisoare pierdută într-o piesă nouă, Titircă, Sotirescu C-ie. În ciuda 


certelor afinități, fiecare comedie își păstrează însă o individualitate 
proprie, care îi conturează locul în ansamblu - fapt care poate justifica, 
parțial, eșecul ultimei tentative comediografice a scriitorului. 

Să urmărim acest complex de similitudini şi diferențe. Pentru o 
orientare mai rapidă, vom folosi următoarele sigle: 

N - O noapte furtunoasă; L - Conul Leonida față cu Reacțiunea; S 
- O scrisoare pierdută; C - D'ale carnavalului. Trimiterile la text se vor 
face, după caz, indicând actul (cifre romane) și/sau scena (cifre arabe). 
De exemplu, discuția pasională între Chiriac și Veta se găseşte în N: II, 
9; întrunirea electorală pentru desemnarea noului candidat, în S: III. 

Lumea pieselor Scena comediilor lui Caragiale se deschide către 
niveluri diferite ale societății. N se fixează asupra mediului 
mic-bu-ghez bucureştean. În S, acţiunea se desfăşoară în anturajul 
protipendadei sociale și politice a unui oraș de provincie. C pune în 
mișcare o umanitate de mahala, în sensul actual al termenului. În L, 
radiografia mediilor este inevitabil mai sumară, datorită puţinătății 
personajelor. Prin Leonida este vizată lumea amploiaţilor bugetari, cu 
mentalități contradictorii, liberale și conformiste. 

Mediul în care se plasează acțiunea din N, L şi C prezintă vădite 
asemănări sau chiar puncte de intersecție. Zona bucureşteană unde 
s-ar fi aflat cherestegeria lui Jupân Dumitrache poate fi localizată 
precis, datorită numelor de străzi menţionate de mai multe ori de 
personaje. Locuinţa lui Leonida și a Efimiţei s-ar fi situat prin 
apropiere: Safta pomeneşte la un moment dat de Nae lIpingescu, 
ipistatul, personaj comun ambelor piese, care încheiase cheful de 
lăsata-secului cu focuri de pistoale pe străzi - „obicei mitocănesc” -, 
stârnind panica celor doi pensionari (L: 4). Şi în C se fac dese referiri la 
aceleași categorii sociale, negustorimea și amploiaţii. Toate trei 
comediile au putut fi considerate drept radiografii ale vieţii de mahala 
- zonă cu populaţie amestecată, de condiție medie şi joasă. Diferenţele, 
notabile, provin din focalizarea asupra anumitor trăsături. „Ambâţul” 
denotă grija lui Jupân Dumitrache pentru imaginea sa în ochii 
celorlalți, ca şef de familie, de negustorie și de gardă civică. O atare 
preocupare e străină personajelor din C, angajate, fără excepţie, în 


relații extraconjugale. Soţul cultivă codul comportamental al 
„respectabilității”, amanţii, pe cel al „pasionalităţii”: „amanta mea, cel 
mai sacru amor, pentru care mi-am sacrificat cariera de militar” 
(Pampon, I, 5), „am plâns, cum plâng şi acuma, căci eu țin mult la amor” 
(Crăcănel, II, 9). Configurația cuplurilor se repercutează asupra 
analizei mediilor. Şi focalizarea tematică - accentul pus pe elementele 
de intrigă socială, politică sau erotică - influențează, la rândul ei, 
imaginea lumii fiecărei piese. Mahalaua comediilor caragialiene, cu 
faţetele ei, reprezintă mai degrabă o „categorie sufletească” (G. 
Ibrăileanu, Spiritul critic în cultura românească, 1908), decât una 
propriu-zis sociologică. 

— Pompiliu Constantinescu, I.L. Caragiale (1935), în Scrieri, II, 
1967, pp. 16 - 35 

În comedii avem de-a face, de regulă, cu o lume închisă. 
Claustrarea universului scenic apare cel mai pregnant în L. Piesa se 
desfășoară în întregime într-o încăpere în care cei doi protagoniști, 
aflați pe scenă la ridicarea cortinei, rămân singuri până aproape de 
final. Mai mult chiar: speriați de ceea ce presupun că se petrece afară, 
Leonida şi Efimița se baricadează în camera lor. Claustrarea 
personajelor consună cu ruperea lor de realitate. 

Cherestegeria lui Jupân Dumitrache este un fel de feudă. 
Negustorul găsește de cuviință să se îngrijească nu numai de 
prosperitatea afacerilor, ci şi de soarta membrilor familiei sale sau a 
subordonațţilor. Pe Chiriac, tejghetar, îl trece drept „om de încredere” 
şi-şi face planuri să-l ia „tovarăș în parte” şi să-l însoare. Spiridon, ținut 
în casă ca „băiat de procopseală”, are de îndurat amenințările și bătăile 
pedagogice ale jupânului, zis Titircă Inimă-Rea. Pe Zița, cumnata sa, o 
sfătuieşte în căsnicie „ca şi un frate” şi tot el „o dezvorțează” când vede 
că „nu mai era de suferit așa trai”. Pe Veta o ține sub pază și-i fereşte 
auzul de vorbele lumești, într-o atitudine paternalistă, care îmbină 
autoritatea - „nu-i trec muierii nici atâtica din al meu” - cu spiritul 
protector - „ştii cum e Veta mea... rușinoasă”. Nae Ipingescu, ipistat, 
„amic politic” al lui Jupân Dumitrache, își pune atribuţiile de funcționar 
public în serviciul acestuia. Din feuda negustorului face parte şi 


compania din garda civică în care el, în calitate de căpitan, acționează 
discreționar, după afinități sau adversităţi politice. 

Lumea lui Trahanache, a Zoei, a lui Tipătescu și a lui Cațavencu 
pare mai permeabilă, antrenând în jocul competiţiei electorale mai 
multe straturi sociale, cu diferite grade de individualizare: Farfuridi şi 
Brânzovenescu, avocaţi, Ionescu și Popescu, institutori, „un Cetăţean 
turmentat”, „alegători, cetățeni, public”. Opoziția între „înăuntru” și 
„afară” se regăseşte în S ca opoziţie între „margine” și „centru”, între 
provincie şi Capitală. 

C începe într-o „frizerie de mahala” (1), continuă „la un bal 
mascat de mahala” (II) şi se încheie în „decorul actului întâi întocmai” 
(III). Dispunerea simetrică se justifică prin intriga și prin viziunea 
piesei. „De ce mușterii am parte eu astăzi?... Frumos carnaval!” - 
exclamă încă din primul act Iordache (8). „Ei! d-ale carnavalului!” - 
explică Nae Girimea în final (III, 8). Balul mascat, partea centrală a 
piesei, e o prelungire şi o culminaţie a lanțului de încurcături puse 
anterior în mișcare. Rezolvarea din ultimul act e iluzorie: jocul poate 
reîncepe oricând, de la capăt. Lumea piesei este pusă în întregime sub 
semnul carnavalescului, fapt care a făcut ca C să fie percepută drept 
comedia caragialiană cu cele mai puternice tendințe către teatrul 
absurdului. 

În lumea fiecărei comedii, delimitată atât scenic, cât şi prin 
relațiile între protagoniști, apar şi personaje venite din exterior. 
Personajul din afară pune în mişcare intriga piesei, printr-o confuzie 
(dublă în N: cea a lui Jupân Dumitrache, care crede că „bagabontul” de 
la grădina lunion „se ţine după nevestele negustorilor”, și cea a lui 
Râca Venturiano, care încurcă adresele și o confundă pe Zița cu Veta) 
sau printr-un accident (găsirea de către Cetăţeanul turmentat a 
scrisorii pe care i-o sustrage Caţavencu, în S), potenţează tensiunea 
dramatică (bătăile în ușă ale Saftei, în L), provoacă răsturnări 
spectaculoase de situaţie (regăsirea, tot de către Cetăţeanul turmentat, 
a scrisorii pierdute a doua oară, și candidatura lui Agamiţă 
Dandanache, impusă de la centru, în S), precipită deznodământul 
(intervenția Ipistatului, în C) sau înlătură conflictul, restabilind 


echilibrul inițial (lămuririle Saftei, în L). De remarcat că C prezintă cea 
mai vagă demarcaţie între personaje „dinăuntru' şi „din afară”, 
identitatea personajelor și relaţiile între ele constituind o sursă 
permanentă de confuzii pentru protagoniștii înşişi. 

Împăcarea finală coincide, de regulă, cu cooptarea personajului 
din afară: lui Râca Venturiano i se plănuieşte căsătoria cu Zița, Agamiţă 
Dandanache e ales şi sărbătorit de către întreaga colectivitate a 
orășelului, Cetăţeanul turmentat primeşte promisiunile de 
recunoştinţă ale Zoei și buletinul de vot gata completat de Cațavencu. 

Coeziunea lumii fiecărei comedii e întărită prin solidarități de 
grup. Cel mai evident apare acest lucru în N. Solidaritatea de grup - ce 
implică delimitarea față de alte grupuri, vecine sau concurente - se 
formează pe baze sociale, politice sau instituționale. Cel mai adesea, 
criteriile sunt mixte: garda civică e o instituție în beneficiul clientelei 
politice (N), intelectualitatea de provincie e masă de manevră 
electorală în gruparea  „independențţilor” dornici să parvină 
(„dăscălimea şi moflujii”, în S). 

— Urmăriţi felul în care transpar raporturile între „negustori” și 
„amploiaţi” în replicile personajelor din N. Cum evoluează aceste 
raporturi în ultima parte a piesei? 

Solidaritatea de grup poate fi dilatată, după împrejurări, până la 
proporții exorbitante. Cațavencu, în finalul S, i se adresează lui 
Tipătescu: „Să mă ierţi și să mă iubeşti! (expansiv) pentru că toţi ne 
iubim țara, toţi suntem români!... mai mult, sau mai puţin onești!” 

— Exemplificaţi și explicaţi folosirea partizană a expresiei „din 
popor” în L, în C şi mai ales în N. 

Personajele Personajele caragialiene au fost cel mai adesea 
analizate sub aspectul tipurilor şi al caracterelor pe care ele le 
conturează. Protagoniştii din comedii prezintă o serie de asemănări 
frapante, de recurenţe care permit gruparea lor în mai multe categorii. 
Un inventar detaliat și pertinent, schițat de Pompiliu Constantinescu, 
distinge în total nouă tipuri: tipul încornoratului (Pampon, Crăcănel, 
Jupân Dumitrache, Trahanache); tipul primului-amorez și al 
donjuanului (Nae Girimea, Chiriac, Râca Venturiano, Tipătescu); tipul 


cochetei și al adulterinei (Didina Mazu, Miţa Baston, Veta, Zița, Zoe); 
tipul politic şi al demagogului (Râca Venturiano, Tipătescu, Cațavencu, 
Farfuridi, Brânzovenescu, Trahanache, Dandanache); același tip, în 
devenire (Ionescu, Popescu, în S, Chiriac, Ipingescu, Jupân Dumitrache, 
Spiridon, în N, potrivit scenariilor nefinalizate ale dramaturgului); 
tipul cetățeanului (Catindatul, Ipingescu, Jupân Dumitrache, Leonida, 
Cetăţeanul turmentat); tipul funcţionarului (Ipistatul, Ipingescu, 
Pristanda); tipul confidentului (Iordache, Spiridon, Chiriac, Ipingescu, 
Efimița, Pristanda, Tipătescu, Brânzovenescu); tipul raisonneur-lui 
(Spiridon, Pristanda); tipul servitorului (Spiridon, Safta, Un fecior, Un 
chelner). Se remarcă faptul că unele personaje pot figura în mai multe 
categorii, aparținând astfel unor „tipologii mixte” (Comediile lui 
Caragiale, 1939, în op. cit 1967, pp. 131 - 139). 

Recursul la un repertoriu schematic de trăsături - psihologice, 
morale, sociale, comportamentale - în construcția personajelor este o 
particularitate străveche și persistentă a comediei ca specie dramatică. 
Caragiale foloseşte o tehnică similară, rafinând-o însă prin capacitatea 
de a adăuga, pe canavaua tipului dat, conturele unor individualități 
pregnante. Comediile creează o galerie de personaje memorabile, 
inconfundabile, schițate deopotrivă precis și cu un deosebit simţ al 
nuanţei. 

Să încercăm să urmărim în ce fel schema tipologică e rafinată şi 
particularizată. Putem observa că, deși Pompiliu Constantinescu 
numeşte această schemă „tablou sinoptic al tipurilor psihologice”, 
criteriul psihologic lipseşte aproape întru totul. Împărţirea vizează 
poziția personajului în raport cu intriga erotică (soți sau amanți 
înșelați; cupluri amoroase ilicite: în adulter, în paralel cu concubinajul, 
în flirt finalizat matrimonial), activitatea definitorie a eroului și 
dominanta sa comportamentală (tipul politic al demagogului), statutul 
social (funcţionar, servitor), atitudinea și poziţia civică (cetăţean), 
îndeplinirea unor funcţii colaterale în desfășurarea piesei (confident, 
raisonneur). Detaliind succesiv fiecare categorie, obținem diferențieri 
din ce în ce mai complexe. 

Pampon şi Crăcănel sunt prezentaţi în C în aceeași postură. 


Amândoi bănuiesc că sunt înșelați de amante - și chiar sunt -, amândoi 
vor să afle adevărul şi să se răzbune. Eşuează ambii, într-o împăcare 
iluzorie și ridicolă a bănuielilor. Personajele, identice sub aspectul 
rolului lor în piesă, se diferenţiază prin fizic - sursă de contraste 
comice -, prin poziție socială și, în special, prin temperament. Forme 
similare de diferenţiere apar în cazul dubletului simetric de amante, 
Miţa - Didina. 

— Analizaţi trăsăturile distinctive ale personajelor înscrise în 
tipologia primului-amorez (Chiriac, Râca Venturiano, Tipătescu). 
Puncte principale de reper: N: I, 9 (Chiriac - Veta), II, 2 (Veta - Râca); 
S: II, 6 (Tipătescu - Zoe). 

Un alt unghi din care poate fi privită galeria eroilor caragialieni 
este constanța acestora pe parcursul piesei. S-a spus cu îndreptăţire că 
din comedii lipsesc personaje care să evolueze, care să sufere 
transformări lăuntrice. Mai mult chiar: majoritatea eroilor se regăsesc 
în final, după o tulburare pasageră (accesul de gelozie al lui Jupân 
Dumitrache, spaima lui Leonida, temerile şi  înverșunările 
combatanților politici din S), în aceeași situație ca la început. Există, în 
schimb, diferențe notabile în felul personajelor de a reacționa la 
împrejurări. La extreme se află Trahanache şi Cațavencu: unul 
imperturbabil, părând că nimic nu e în stare să-l clintească din ticăitele 
lui stereotipii, celălalt, adaptându-se cu o enormă labilitate 
schimbărilor bruşte de conjunctură, trecând prin cele mai variate 
ipostaze: bunăvoință insidioasă, modestie conciliantă, infatuare 
afișată, umilință linguşitoare, entuziasm lacrimogen de porunceală. 

— Urmăriţi modificările de comportament ale lui Cațavencu pe 
parcursul piesei. Ce credeți că asigură, în ciuda labilității sale de 
caracter, unitatea personajului? 

Polaritatea stabil-labil se regăseşte, în forme diferite, şi în 
celelalte comedii: în contrastul între Jupân Dumitrache și Râca 
Venturiano (N) sau între Leonida și Efimița (L). Atât Jupân 
Dumitrache, cât şi Leonida au aerul omului sigur pe sine. 

— Pe ce se bazează, la fiecare dintre cei doi, această siguranță? 
Cum apreciați, în acest context, goana lui Jupân Dumitrache cu arma în 


mână după bănuitul seducător sau spaima lui Leonida? 

Li s-a imputat personajelor lui Caragiale, sub aspect estetic, 
excesul de schematizare. Multe dintre ele folosesc foarte des formule 
stereotipe (Pristanda, Trahanache, Dandanache, Cetăţeanul turmentat, 
Efimița, Jupân Dumitrache, Ipingescu, Catindatul). Aceste repetiții au 
însă o valoare caracterizantă diferită, în raport cu personajul, sau 
capătă, adesea, înțelesuri variate şi denotă intenții distincte, în funcţie 
de context. Nu în ultimul rând, ele reprezintă una dintre sursele 
comicului caragialian. 

— Analizaţi stereotipiile de limbaj ale lui Trahanache și ale lui 
Pristanda, folosind reperele enunțate. 

Între tehnicile patentate ale comicului, se înscrie contrastul 
între aparenţă și esenţă. La nivelul personajelor, acesta ia forma 
discrepanţei între pretenţie şi realitate, între ceea ce cred protagoniștii 
despre ei înşişi şi cum sunt ei de fapt. În legătură cu eroii caragialieni, 
s-a pus de mai multe ori întrebarea: În ce măsură aceștia sunt 
conștienți de propriul eu, de valoarea faptelor comise, de adevărul 
situaţiilor în care se găsesc? Răspunsul nu sună la fel pentru fiecare 
personaj în parte. Leonida trăieşte rupt de realitate, gratulându-se cu 
imaginea flatantă pe care i-o oferă despre sine Efimiţa. Tipătescu, în 
schimb, are luciditatea să constate: „Ce lume! ce lume! ce lume!...” (S: 
IV, 4). Vigilenţa lui Jupân Dumitrache nu diminuează - din contră, 
îngroașă comic - orbirea conjugală. La Trahanache în schimb, 
naivitatea nu mai e deloc evidentă. Aducându-i lui Tipătescu vestea 
despre scrisoarea de amor interceptată de Caţavencu, prefectul 
exclamă „tulburat rău”: „Nu se poate! O să-i rup oasele mizerabilului!... 
Nu se poate!” Trahanache răspunde „placid”: „Fireşte că nu se poate; 
dar ţi-ai fi închipuit aşa mișelie...' Echivocul schimbului de replici e 
admirabil (S: I, 3). 

— Urmăriţi variantele încornoratului în grupajul de schiţe 
Cadou... Diplomaţie, Mici economii... și Om cu noroc! ţinând seama de 
echivocurile narațiunii. Comparaţi cu personaje de același tip din 
comedii. 

Problematica Comediile caragialiene sunt concepute pe o 


problematică restrânsă:  erosul, politica, consolidarea sau 
îmbunătăţirea statutului social. Aceste elemente tematice se combină 
în proporții şi în relaţii diferite de la o piesă la alta. Variază, de 
exemplu, gradul în care ele participă la închegarea intrigii sau la 
definirea personajelor, a resorturilor lor comportamentale. 

N-are o intrigă exclusiv amoroasă: un soț gelos se ambalează pe 
o pistă falsă, în vreme ce adulterul continuă nestânjenit chiar sub ochii 
lui. Este aspectul de farsă al piesei. Receptată pe acest unic palier, piesa 
a putut stârni nemulțumiri. Substanţa ei rezidă însă în observaţia de 
moravuri şi în satira politică. În politică, protagoniștii văd o modalitate 
de autodefinire în raport cu societatea, de afirmare (Râca Venturiano) 
sau de confirmare (Jupân Dumitrache) a drepturilor lor la ascensiune 
socială. Planul intrigii și planul viziunii rămân distanţate în piesă. 

În S erosul și politica intră în coliziune la nivelul intrigii. 
Tipătescu este nevoit, la un moment dat, să aleagă între iubirea Zoei şi 
candidatura lui Caţavencu. Dramaturgul reuşeşte cea mai strânsă 
împletire a componentelor tematice, pe tot parcursul acestei piese. 
Socialul funcționează în permanenţă ca un criteriu subiacent acțiunilor 
şi motivaţiilor politice: în demarcarea taberelor electorale, în 
înfruntarea orgoliilor, în lupta pentru parvenire și pentru supremație. 
„Partidul” marchează existenţa întregii colectivități: şansele de succes, 
amiciţiile și adversităţile, chiar și viața intimă. 

C este dominată aproape cu totul de problematica amoroasă. 
Deschiderile către politic sunt sporadice și stridente. Unii critici au 
apreciat ca deplasate referirile Miţei la „republica de la Ploieşti”, 
menite să justifice temperamentul pasional al eroinei. Apropierea între 
istoria politică de dată recentă și istericalele amoroase de mahala e 
într-adevăr exagerată, neverosimilă sub aspect psihologic. Piesa 
mizează însă în întregime pe astfel de efecte tari, pe discrepanțe 
enorme. Un exemplu similar: îmbărbătarea adresată lui Crăcănel de 
către Pampon: „Nu plânge: eşti volintir!” (II, 9). Comicul burlesc atinge 
în această piesă caragialiană cota maximă. Fundalul social tinde să se 
estompeze, statutul precar al majorității personajelor secondează 
condiţia lor umană mizeră. 


L este cel mai greu de definit sub aspect tematic. Intriga, extrem 
de sumară, trimite la o problematică psihologică: siguranţa şi bravura 
afișate, incertitudinea și spaima încercate. Piesa este un admirabil 
studiu de caz, având centrul de greutate în tema manipulării. Mentalul 
personajelor e preformat şi deformat de frazeologia discursului public, 
ingerată fără o minimă bază de înțelegere şi răstălmăcită prin adaptare 
la interese personale rudimentare. Semnificativ din acest punct de 
vedere este ritualul lecturii ziarului. 

— Urmăriţi tema jurnalisticii în L, N şi S. Extindeţi acest studiu 
şi la o serie de schițe despre gazetărie, precum Ultima oră!... Boris 
Sarafoff!... Reportaj, O cronică de Crăciun... „Națiunea română”, Temă 
şi variațiuni. 

Structura Două aspecte sunt de avut aici în vedere: dezvoltarea 
intrigii pe de o parte, prelucrarea ei scenică pe de alta. 

Am făcut deja, în secțiunea precedentă, referiri la intriga 
comediilor. Cea mai simplă schemă de acțiune apare în L. Piesa are un 
pronunțat caracter static. Conflictul - aparenta agresiune asupra 
personajelor - se declanșează accidental. 

— Această trăsătură este comună tuturor comediilor. În fiecare, 
acțiunea este pusă în mișcare de un eveniment periferic, la voia 
hazardului: vacarmul pe străzi al unor cheflii (L), numărul de casă fixat 
invers pe zid (N), scrisoarea de amor rătăcită din neglijență (S), biletul 
de la o amantă uitat la cealaltă (C). 

În N, intriga principală (Jupân Dumitrache îl suspectează pe 
Râca Venturiano) este dublată de una subsidiară (Chiriac o 
suspectează pe Veta). Dispunerea în paralel a celor două forme de 
gelozie, conjugală și extraconjugală, e folosită atât ca sursă de umor, 
cât şi ca premisă de observaţie caractero-logică. 

— Ce credeţi despre sinceritatea personajelor, despre 
autenticitatea sentimentelor lor, în scena confruntării între Chiriac și 
Veta (N: I, 9)? 

S prezintă structura cea mai complexă a subiectului. Contribuie 
la dezvoltarea acesteia atât elemente de neprevăzut (pierderea şi 
regăsirea scrisorii, obținerea poliței falsificate de Cațavencu, 


desemnarea lui Dandanache de la centru drept candidat al partidului), 
cât şi rețeaua preexistentă de relaţii între personaje. Piesa e centrată, 
în fond, pe dificultatea (imposibilitatea?) de a lua o hotărâre într-o 
situație ultimativă - spre deosebire de celelalte piese, care evoluează 
în jurul unei încăpățânări oarbe: a lui Jupân Dumitrache, a lui Leonida, 
a lui Pampon sau a lui Crăcănel. E singura comedie caragialiană care 
avansează o situație dilematică de primă importanţă, singura în care 
personaje principale se arată conştiente că trebuie să își joace propriul 
destin. Ironia sorții - și marea ironie a piesei - constă în faptul că 
decizia cu care ele se confruntă va fi luată în cele din urmă de alţii, 
punând sub semnul ridicolului toate ezitările anterioare. 

Subiectul C este deopotrivă mai rudimentar construit și mai 
complicat. Se cuvine remarcat faptul că deznodământul se află la 
îndemână încă de la începutul piesei. Explicaţia finală, prin care Nae 
Girimea reușește să împace, momentan, amantele rivale și să adoarmă 
bănuielile „respectivilor” lor, nu se sprijină cu nimic pe lanțul 
întâmplărilor precedente. C este o comedie a erorilor, a amânării 
continue a unui deznodământ din capul locului evident. Procedeul 
fundamental al piesei este quiproquo-ul, confuzia. Efectul scontat se 
bazează pe capacitatea de a multiplica inge-nios, în cascadă, asemenea 
complicații gratuite. 

Câteva observaţii privitoare la transpunerea scenică a 
subiectului fiecărei comedii. Putem avea aici în vedere: scene 
colaterale, inversiuni temporale, tehnici de anticipație sau de reluare, 
de accelerare sau de retardare, intruziuni narative, secvenţe 
monologale. 

Scene colaterale sunt cele care nu participă direct la înnodarea 
intrigii. Ele pot urmări întârzierea acțiunii, conturarea unei expectative 
- a personajelor sau a spectatorilor -, punerea în lumină a unor 
trăsături ale personajelor, clarificarea statutului acestora sau a 
relațiilor cu ceilalți protagoniști. Un exemplu memorabil îl reprezintă 
scena lecturii ziarului din N (I, 4). În L, emergenţa conflictului - panica 
celor doi pensionari - se produce destul de târziu, către mijlocul piesei. 
Efectul de retardare este stăpânit aici magistral de către dramaturg, 


prin prelungirea scenelor pregătitoare. Amânarea acțiunii se face în 
interesul centrării atenţiei pe psihologie. 

Inversiunile cronologice - prezentarea unor evenimente mai 
târzii înaintea altora, care le precedă - sunt neobișnuite în teatru, gen 
menit să întrețină, prin prezenţa scenică, iluzia de realitate nemijlocită 
- chiar și când aceasta are o semnificație simbolică. Pentru a recupera 
antecedente ale acțiunilor desfășurate pe scenă, dramaturgia face 
recurs la intruziuni narative în relatarea personajelor sau în discuţii 
între ele: despre seara începută la lunion povesteşte întâi Jupân 
Dumitrache (N: I, 1), apoi Veta (I, 9) şi abia în cele din urmă Râca 
Venturiano - cu noi completări ale Vetei (11, 2); Chiriac relatează 
despre serviciul în garda civică (I, 2), narațiunea fiind continuată de 
Jupân Dumitrache, despre prima căsnicie a Ziţei; aceasta îi istorisește 
Vetei întâlnirea recentă cu „mitocanul”, fostul ei soț, Ghiţă Țircădău (I, 
7). 

În C, găsim povestea despre şiretlicul spițerului, spusă de 
Iordache lui Pampon (I, 1), descoperirea infidelității Didinei, povestită 
de Pampon Miţei (I, 5), agresiunea lui Pampon, relatată lui Iordache de 
către victimă, Crăcănel (I, 11), pătimirile acestuia din urmă în amor, 
confesate lui Pampon (11, 9) etc. 

— Identificați secvențele de narațiune din S, căutând să stabiliți 
funcțiile pe care acestea le îndeplinesc în piesă: furnizarea unor 
informații necesare pentru înțelegerea acțiunii de către spectator, 
elemente de caracterizare a personajelor sau de definire a raporturilor 
între ele, explicitarea unor situații, antrenarea unor modificări în 
evoluția intrigii, în atitudinea personajelor care ascultă etc. Fireşte, o 
secvență poate îndeplini mai multe funcții simultan, inclusiv pe aceea 
de declanșator al unor efecte comice. 

Secvenţele narative, împreună cu multe referiri pasagere la 
persoane, evenimente sau stări de lucruri neimplicate direct în intrigă, 
majoritatea aluzii la realități contemporane autorului, au darul de a 
lărgi fundalul comediilor şi de a intensifica impresia de viaţă, legând 
lumea scenei de lumea reală. 

Florin Manolescu, Caragiale și Caragiale 1983, pp. 113 - 148. 


Am văzut deja cum construcția dramatică a C se face pe 
principiul amânării continue a deznodământului. În S, Caragiale 
foloseşte deopotrivă tehnici de retardare și de suspans, rupând firul 
unei acțiuni care ar duce la o mai grabnică rezolvare și reluându-l când 
situaţia este deja modificată. 

— Revedeţi, sub acest aspect, apariţiile lui Trahanache în 
finalurile actelor I și al II-lea și distanţa între actele al III-lea și al 
IV-lea. 

Între procedeele de construcție dramatică, folosirea 
monologului deține un loc aparte prin caracterul lui deviant, de 
excepție, şi prin gradul ridicat de convenționalitate. Caragiale face 
frecvent uz de monologuri și de aparteuri - rostirea unui personaj în 
prezența altor personaje, fără să se adreseze totuşi acestora, eventual 
adresându-se publicului spectator - în special în S şi în C. Pristanda 
meditează asupra funcţiei de polițai (S: I, 2), istoriseşte arestarea lui 
Cațavencu (II, 3), admiră viclenia adversarului șefului său („Mare 
pişicher! Strâjnic prefect ar fi ăsta!” - II, 7), Zoe îşi divulgă intențiile şi 
își motivează hotărârea („mai la urmă, Caţavencu poate fi tot așa de 
bun deputat ca oricare altul” - II, 5) sau își exteriorizează fericirea, 
după găsirea scrisorii (IV, 10), Caţavencu lămurește conjunctura și își 
deconspiră strategia (II, 8), Trahanache citeşte cu glas tare un bilet pe 
care i-l scrie prefectului (II, 11), Tipătescu își exprimă disprețul față de 
lumea din jurul său (IV, 4) sau nedumerirea față de înştiințările false 
ale polițaiului (IV, 11). În ansamblu, S prezintă o gamă variată de 
forme de valorificare a monologului și a aparteului, de la simplul pasaj 
de legătură între scene, până la secvenţe cuprinzând replici cu o 
puternică încărcătură de semnificaţie. În C domină în schimb 
monologurile şi aparteurile menite să întrețină fluxul acţiunii. În 
special în actul al II-lea, aproape fiecare scenă se deschide prin 
intrarea unui personaj nou, care declară ce i s-a întâmplat imediat 
înainte şi ce are de gând să facă în continuare. 

— Cum explicați aceste diferențe în folosirea procedeelor 
amintite în cele două piese? 

Sursele comicului Mecanismele comicului, ale umorului - de 


stârnire a râsului, în ultimă instanță - sunt greu de definit. 
Sensibilitatea la comic și la umor diferă de la o cultură la alta, de la 
individ la individ. În plus, analiza comicului poate oricând să agaseze 
prin lipsă de umor. 

Sunt recunoscute ca tipuri principale de concretizare a acestei 
categorii estetice în dramaturgie comicul de caractere sau de 
moravuri, comicul de situaţie şi cel de limbaj. Un element esenţial în 
declanșarea efectului comic pare a fi contrastul. Acesta nu este însă 
suficient pentru a explica natura comicului. Contrastul poate genera - 
în literatură şi nu numai - nedumerire, spaimă, milă, indignare ș.a. 
În.d. Complexitatea factorilor care contribuie la declanșarea efectului 
comic a stârnit interesul multor cercetări în filosofie, în estetică sau în 
psihologie. 

— Ștefan Cazimir, Caragiale. Universul comic, 1967, pp. 7 - 26. 

Punerile în scenă ale comediilor caragialiene provoacă mai 
totdeauna râsul copios al publicului. Mai mult chiar: după unii, această 
reacție poate sta drept criteriu al reușitei unei reprezentații. Caragiale 
ar fi subscris cu siguranță la acest punct de vedere. Alţii însă au 
receptat aceleași piese într-o coloratură sumbră, în ideea - foarte 
veche altminteri - că „sub orice comedie se ascunde o tragedie”. 
„Scrisoarea pierdută ne-a întristat ca o dramă sumbră. Tipurile şi 
comicul ridicol care alcătuiesc piesa sunt fardurile zglobii ale unei 
crâncene deziluzii” - afirma Tudor Arghezi. Despre autorul însuși, 
Vlahuţă se întreba retoric: „Un om vesel? Nu. Un om foarte trist. E 
multă durere sub glumele lui”. 

Caragiale rămâne însă, incontestabil, un irezistibil autor comic. 

Comicul de situaţie e abundent: Râca Venturiano recitându-și 
declaraţia de dragoste pentru Zița către Veta (N: II, 2); Veta purtându-i 
de grijă lui Chiriac când acesta îl secondează pe Jupân Dumitrache în 
urmărirea presupusului seducător (II, 6); Jupân Dumitrache reintrat în 
alertă după găsirea unei legături de gât bărbăteşti pe perna consoartei, 
dar liniștindu-se de îndată ce află că aceasta îi aparţine lui Chiriac (II, 
9); Leonida şi Efimița baricadându-se de teama împușcăturilor și a 
zurbei din stradă (L: 4); Pampon zbughind-o din frizerie după 


Crăcănel, crezând că acesta e „Bibicul' (C: I, 7); Nae Girimea 
sustrăgându-i Miţei sticluța cu „vitrion” (I, 9) sau scoțându-i 
Catindatului o măsea sănătoasă (I, 12); Crăcănel provocându-l pe 
Pampon (II, 9); Ipistatul arestându-i pe amorezii geloși (III, 3) sau 
anunțând că a câștigat din nou premiul la tombola sa (III, 8); Nae 
Girimea fixându-le întâlniri succesive celor două amante abia împăcate 
(III, 9); apariţiile inoportune ale Cetăţeanului turmentat, mereu în 
momente de mare tensiune, declanșând enervări, speranţe, deziluzii, 
bucurii - prima, în agitația stârnită de vestea șantajului lui Caţavencu 
(S: I, 7), cea de a doua, la încheierea pactului electoral (II, 12), ultima, 
pecetluind, tot prin hazard, înfrângerea „independentului” (IV, 8) -, 
confuziile incorigibile ale lui Dandanache (IV, 3, 13) etc. 

Comicul de situație nu poate atinge deplinătatea efectului doar 
prin recursul la un rețetar de variațiuni. El are nevoie, de regulă, de o 
adaptare inteligentă la psihologia și comportamentul protagoniştilor şi 
de o fixare pregnantă în replică. 

Ilaritatea încăierării între Didina și Miţa atinge punctul maxim 
odată cu intrarea lui Nae Girimea, a cărui cea dintâi replică, văzând ce 
se petrece, este „Să nu dați în oglinzi, că sunt cu chirie!” (C: IV, 6). 
Comicul de situaţie se convertește în comic de moravuri. 

În S comicul de situație pur este mai slab reprezentat. Sub 
aspectul efectului comic se situează în prim-plan mai degrabă 
personajele, decât acțiunea. 

Comicul de caractere e corelat cu tendinţele dramaturgului spre 
tipizare. Rizibile sunt afectarea, discrepanţele între pretenții şi 
realitate, totala necunoaștere de sine, prostia, incultura, credulitatea, 
demagogia, mimetismul, slugărnicia, laşitatea. Trebuie iarăşi remarcat 
că explorarea acestor tare sau slăbiciuni umane nu e suficientă spre a 
atinge efectul comic. Ele nu constituie modalitatea de realizare, ci 
materialul acestuia. 

Cum putem râde - cu grozavă desfătare - de un ins atât de venal 
precum Caţavencu? Răspunsul cel mai la îndemână ar fi „pentru că e 
caraghios”, fără să fi lămurit prin aceasta chestiunea. Ne putem amuza 
de mârşăvia lui, probabil, pentru că ea se dovedește inofensivă. Mai 


mult încă: pentru că, pe chiar parcursul primei lecturi sau vizionări, îl 
bănuim inofensiv de îndată ce intuim că am intrat într-o „lume 
comică”, în care nimeni nu va avea, în cele din urmă, de suferit. Efectul 
comic depinde de convenții de gen și de viziunea de ansamblu pe de o 
parte, de un cumul de imponderabile pe fiecare secvenţă a piesei pe de 
cealaltă. În ceea ce priveşte comicul de caractere, esenţială este intuiţia 
globală pe care cititorul sau spectatorul o capătă despre personaje și 
despre ce s-ar putea întâmpla cu ele. 

— Analizaţi principalele personaje (Zoe, Tipătescu, Trahanache, 
Cațavencu) din S, sub aspectul realizării lor comice. Se poate vorbi de 
grade diferite ale comicului în legătură cu aceste personaje? 
Argumentați. 

Comicul de limbaj deține un loc privilegiat: schimburile de 
replici constituie materialul esenţial al creației dramatice. O 
compoziție extrem de ingenioasă poate eşua în lipsa expresiei verbale 
adecvate. 

Caragiale este un maestru al mânuirii limbajului. Scriitorul 
scoate efecte comice de virtuozitate din felul în care majoritatea 
personajelor sale stâlcesc limba sau o folosesc impropriu în 
comunicare. 

După cum comediograful a creat personaje memorabile, tot așa 
el a pus în circulație un mare număr de formulări memorabile, de 
„ziceri” devenite cu timpul proprietate a memoriei colective. 

— Identificați astfel de formulări în comedii şi apreciaţi ce 
anume le-a asigurat celebritatea (forța expresivă, capacitatea de a 
reprezenta sintetic un tip de situaţie, de atitudine, de mentalitate etc.). 

Agramatismul constituie trăsătura cea mai frapantă în vorbirea 
eroilor caragialieni. El denotă, cel mai adesea, incultura, statutul de 
parvenit (neologismele, barbarismele) sau prostia, îngustimea de 
orizont, confruntate cu un limbaj peste puterea de înţelegere a 
personajelor (etimologiile populare). Toate acestea se subsumează 
portretizării comice a unor fenomene specifice epocilor de tranziţie. 

Valenţele comice ale limbajului sunt exploatate deopotrivă în 
plan stilistic. „Stilul este omul”, spune un dicton. În literatura 


caragialiană, limbajul personajelor este stilul lor, felul lor de a fi. Dotat 
cu un simț auditiv excepțional, apt să sesizeze cele mai fine nuanţe ale 
limbii vorbite, Caragiale are totodată darul concretizării intuitive a 
personajelor prin propria lor rostire. 

—  Analizaţi comparativ discursurile electorale rostite de 
Farfuridi şi de Caţavencu (S: III, 1 - 6), în raport cu structura celor 
două personaje. 

SFÂRŞIT 


